Mahkamah: Permohonan Najib hadir dengar injunksi Mareva ditolak
Oleh NUZULSHAM SHAMSUDDIN

10 November 2022, 8:39 pm
KUALA LUMPUR – Mahkamah Tinggi di sini hari ini menolak permohonan Datuk Seri Najib Tun Razak untuk menghadiri prosiding pendengaran injunksi Mareva yang diperoleh 1Malaysia Development Berhad (1MDB) dan satu daripada anak syarikatnya untuk menghalangnya daripada melupuskan atau mengurangkan nilai mana-mana asetnya di Malaysia sehingga AS$681 juta.
Peguam Siva Kumar Kanagasabai yang mewakili 1MDB ketika dihubungi berkata Hakim Atan Mustaffa Yusoff Ahmad memutuskan demikian selepas mendengar hujahan pihak-pihak berhubung permohonan Najib itu.
“Mahkamah menolak permohonan Datuk Seri Najib untuk menghadiri prosiding berkenaan kerana beliau (Najib) didapati tidak diperlukan sebagai saksi dalam permohonan itu, oleh itu permohonan tersebut ditolak tanpa sebarang kos.
“Bagaimanapun mahkamah membenarkan permohonan Datuk Seri Najib untuk menangguhkan pendengaran bagi kedua-dua permohonan itu yang sepatutnya berlangsung esok,” katanya.
Dalam prosiding hari ini pihak-pihak dihadiri peguam Dhanyaa Shreeya Sukumar serta Tommy Lim Ka Hui mewakili 1MDB manakala peguam Muhammad Farhan Muhammad Shafee dan Alaistair Brandah Norman bagi pihak Najib.
Pendengaran itu melibatkan dua permohonan iaitu injunksi Mareva yang diperoleh 1MDB dan satu anak syarikatnya untuk menghalang bekas perdana menteri itu daripada melupuskan atau mengurangkan nilai mana-mana asetnya di Malaysia sehingga AS$681 juta.

Sementara satu lagi permohonan Najib ialah mengetepikan injunksi mareva yang diperoleh 1MDB dan Global Diversified Investment Company Limited (dahulunya dikenali sebagai 1MDB Global Investments Limited) yang merupakan plaintif pertama dan kelima dalam kes saman terhadap Najib dan beberapa individu lagi.
Injunksi mareva adalah perintah menghalang seseorang daripada melupuskan harta sementara menunggu penyelesaian tindakan undang-undang.
Injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman, namun sekiranya memerlukan lebih daripada jumlah itu, beliau perlu mendapatkan kebenaran bertulis daripada peguam 1MDB dan Global Diversified.
Perintah itu juga menyatakan, Najib mesti membuat pendedahan secara bertulis kepada 1MDB dan Global Diversified berhubung asetnya sehingga pada nilai AS$681 juta, sama ada di dalam atau di luar negara, sama ada di bawah namanya sendiri atau tidak dan sama ada milikan secara tunggal atau secara bersama defendan lain.
Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) dinamakan sebagai defendan.
Turut dinamakan sebagai defendan ialah Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).
Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu. – KOSMO! ONLINE


14 hari berlalu tanpa sebarang jawapan Nafuzi
Oleh TENGKU DANISH BAHRI TENGKU YUSOFF

10 November 2022, 8:33 pm
PENGENDALI Terengganu FC (TFC), Mohd. Nafuzi Zain terus berteka-teki berhubung tawaran lanjutan kontrak daripada pasukan itu bagi musim depan.
Jurulatih berusia 44 tahun itu enggan memberi jawapan jitu sama ada kekal membimbing TFC atau menamatkan kontraknya sehingga hujung bulan ini sahaja.
Sebaliknya, beliau mahu fokus mempersiapkan pasukan kendaliannya menghadapi suku akhir kedua Piala Malaysia di laman sendiri pada malam esok.
“Buat masa ini, saya cuma fikirkan pertemuan dengan KL City FC. Saya akan buat keputusan selepas tamat saingan Piala Malaysia,” katanya ketika ditemui Kosmo! di Kuala Terengganu semalam.
Mesyuarat Ahli Lembaga Pengarah TFC pada 25 Oktober lalu bersetuju menawarkan lanjutan kontrak setahun kepada Nafuzi susulan prestasi cemerlang pasukan itu pada musim ini.
Jurulatih kelahiran Kelantan itu diberikan masa 14 hari yang sepatutnya berakhir hari ini untuk memberi jawapan.

Difahamkan Mohd. Nafuzi telah menerima surat tawaran itu daripada pengurusanTFC pada 29 Oktober lalu.
Ketika ini, khabar angin bertiup kencang mengaitkan Nafuzi bakal beralih angin mengendalikan Kedah Darul Aman (KDA) FC bagi mengisi kekosongan ditinggalkan Aidil Shahrin Sahak.
Sementara itu Ketua Pegawai Eksekutif TFC, Ab. Rasid Jusoh, ketika dihubungi turut enggan memberikan sebarang komen. – KOSMO! ONLINE


Gadis dikecam kereta dipandu terbabas dalam sungai selepas lulus ujian memandu
Oleh KOSMO!

10 November 2022, 6:38 pm
LONDON – Seorang gadis di Britain menjadi mangsa kecaman netizen kerana memandu kereta sehingga terbabas ke dalam sebatang sungai selepas lulus ujian memandu, lapor akhbar New York Post semalam.
Video kemalangan kereta itu mendapat 2 juta tontonan di TikTok sebelum dipadamkan.
“Hanya kerana anda lulus ujian memandu dengan baik, ia tidak bermakna anda seorang pemandu yang hebat,” kata Leia Darnell, 18, kepada laman berita NeedToKnow.online mengenai kemalangan itu.
Leia yang berasal dari bandar Oxford, teruja memandu kereta Volkswagen Polo miliknya selepas lulus ujian memandu dua bulan lalu dengan hanya membuat satu kesalahan kecil.
Selepas menyaksikan pertunjukan bunga api bersama teman lelakinya, gadis itu memandu pulang ke rumah dalam keadaan cuaca gelap dan hujan.
Kemalangan berlaku selepas kereta dipandu Darnell hilang kawalan ketika melepasi selekoh tajam dan menjunam ke dalam air, lapor agensi berita Jam Press.

“Kami tersasar ke tebing sungai, perkara yang saya ingat ketika itu adalah terdapat pokok di hadapan. Kami kemudian menjunam ke dalam air.
“Saya sangat terkejut dan takut sehingga tidak sedar teman lelaki saya menjerit bahawa kereta kami berada di dalam air,” katanya.
Mereka berjaya menendang pintu kereta dan berenang untuk menyelamatkan diri. Leia kemudian menghubungi polis, yang memberitahu mereka bahawa situasi akan menjadi lebih berbahaya sekiranya kereta itu terbalik.
Leia bersyukur kerana masih hidup. Walaupun nyaris meninggal dunia, dia masih memiliki keyakinan untuk terus memandu kereta. – Agensi


Megat Zulkarnain sedia untuk berdebat
Oleh MOHD RASDAN AHMAD

10 November 2022, 6:51 pm
GOMBAK – Calon Barisan Nasional (BN) bagi Parlimen Gombak, Datuk Megat Zulkarnain Omardin mencadangkan untuk diadakan satu debat bagi semua calon yang bertanding pada kerusi tersebut.
Presiden Persekutuan Silat Kebangsaan Malaysia (PESAKA) itu berkata, cadangan untuk mengadakan debat terbuka itu adalah bagi melihat apa yang ditawarkan oleh semua calon bertanding untuk didengari rakyat di Gombak.
“Apa kata kita adakan satu sesi debat untuk semua calon di sini, tujuannya untuk semua orang tahu apakah tawaran yang bakal diberikan calon kepada semua penduduk Gombak.
“Saya sudah sedia jika satu acara debat secara terbuka diadakan,” katanya dekat sini hari ini.
Beliau berkata demikian ketika ditanya adakah dirinya sudah bersedia jika satu majlis debat terbuka dianjurkan bagi semua calon Parlimen Gombak dalam masa terdekat ini.- KOSMO! ONLINE.


BKM fasa 4 dikreditkan Selasa depan | 15 MINIT MMTV 10 November 2022
Oleh KOSMO!

10 November 2022, 7:09 pm


Kajian baharu dapati rokok elektronik tidak selamat, jejas saluran darah
Oleh KOSMO!

10 November 2022, 7:00 pm
SACRAMENTO, CALIFORNIA – Satu kajian baharu mendapati rokok elektronik yang menggantikan rokok tembakau sebagai alternatif lebih selamat, terbukti membawa risiko tersendiri terhadap kesihatan manusia, lapor laman berita Wion News semalam.
Pasukan penyelidik Universiti California diketuai oleh Dr. Matthew Springer mendapati perokok biasa dan pengguna rokok elektronik mempunyai tanda-tanda peningkatan radang dalam saluran darah dan berisiko tinggi mengalami pembekuan darah.
Kajian itu menganalisis data sukarelawan terdiri daripada 120 orang dewasa berusia 21 hingga 50 tahun, di mana 42 daripada mereka menggunakan rokok elektronik, 28 pengguna produk tembakau dan 50 lagi tidak menggunakan kedua-duanya.
Penyelidik kemudian membandingkan saluran darah bukan perokok menggunakan kaedah ultrasound. Saluran darah perokok tembakau dan pengguna rokok elektronik didapati kurang kenyal.
Pasukan penyelidik mendapati serum (darah cair jernih) perokok elektronik menyebabkan sel lebih cenderung bocor berbanding serum yang diambil daripada responden yang menghisap rokok tembakau atau bukan perokok.
“Kajian ini mendapati kombinasi penggunaan kedua-dua produk ini, seperti yang dilakukan oleh ramai orang, boleh meningkatkan lagi risiko kesihatan berbanding menggunakannya secara berasingan,” kata Dr. Matthew Springer yang mengetuai penyelidikan itu, dalam satu kenyataan.

Kajian tersebut diterbitkan dalam jurnal bertajuk Arteriosclerosis, Thrombosis, and Vaskular Biology pada 26 Oktober lalu. – Agensi


Pemilikan tanah Kampung Baru, Khalid digesa tunjuk kelulusan jemaah menteri
Oleh MOHD RIDZAUDDIN ROSLAN

10 November 2022, 7:17 pm
KUALA LUMPUR- Pakatan Harapan (PH) digesa untuk menunjukkan butiran mesyuarat yang didakwa diluluskan jemaah menteri ketika era pemerintahan parti itu bagi pengambilan tanah di Kampung Baru dengan penawaran harga sebanyak RM1,000 kaki persegi.
Penjelasan itu dituntut Calon Barisan Nasional (BN) Parlimen Titiwangsa, Datuk Seri Johari Abdul Ghani selepas bekas Menteri Wilayah, Khalid Abdul Samad mendakwa tawaran pemilikan tanah itu telah dipersetujui jemaah menteri ketika pemerintahan PH.
Menurut Johari, Khalid perlu menjelaskan butiran mengenai kelulusan jemaah menteri PH seperti tahun diluluskan serta bilakah perkara itu dibentang kepada kabinet kerajaan terdahulu.
“Kalau ada jemaah menteri lulus, saya mahu dapatkan kepastian daripada kerajaan, benarkah Khalid membuat penawaran kepada penduduk Kampung Baru sebanyak RM1,000 kaki persegi. Kalau Khalid sudah lulus, kerajaan sudah kena beli.
“Saya difahamkan, ada orang nak jual RM1,000, tetapi dia (Khalid) tidak mahu beli, dia mahu semua orang setuju baru mahu beli. Ini tawaran yang temberang,” katanya kepada pemberita selepas melakukan kunjungan kepada pengundi di Kampung Pandan di sini tadi.
Katanya, sekiranya jemaah menteri telah meluluskan pembelian tanah itu, ia bermakna kerajaan sudah bersedia untuk membelinya termasuk daripada segi kewangan.

“Itu sebab, dia cakap pusing-pusing, bila saya tanya, menteri sudah lulus. Ini bermakna, bila jemaah sudah lulus, kerajaan sudah bersedia untuk beli.
“Tetapi, bila ada orang bersedia mahu jual, (kamu) kena belilah. Masalah dia cakap tidak boleh pula, nak beli kena seratus peratus, ini bermakna tawaran itu tidak logik,” jelasnya.
Terdahulu, Khalid yang juga calon PH bagi Parlimen Titiwangsa mendakwa tawaran RM1,000 sekaki persegi untuk mengambil alih 230 ekar tanah di Kampung Baru sudah dilaporkan dalam kabinet, malah telah diumumkan secara terbuka.
Pada masa sama, Khalid juga mendakwa Kumpulan Wang Simpanan Pekerja (KWSP), Lembaga Tabung Angkatan Tentera (LTAT), Permodalan Nasional Berhad (PNB) dan Khazanah Nasional Bhd (Khazanah) merupakan antara agensi bersetuju membiayai transaksi itu.
Lantaran itu, Johari turut mempersoalkan kesediaan keempat-empat agensi itu yang bersetuju membiayai penawaran pemilikan tanah di Kampung Baru berikutan tidak pernah mendengar maklumat berhubung perkara itu.
“Bila Khalid kata LTAT bersetuju mahu beli tanah, saya tidak pernah dengar agensi terbabit setuju untuk bagi duit. Boleh semak dengan lembaga pengarah, tidak ada seorang daripada mereka bersetuju.
“Bila buat tawaran daripada seorang menteri, ia mesti bertanggungjawab, jangan buat tawaran kalau dia sendiri tidak faham apa yang ditawarkan. Kabinet tidak pernah lulus, dia pusing- pusing,” ujarnya. – KOSMO! ONLINE


PRU15: Janji RM50 bilion Mat Sabu tidak lojik
Oleh ABDUL RAZAK IDRIS

10 November 2022, 6:37 pm
KLANG – Janji calon Parlimen Kota Raja dari Pakatan Harapan (PH), Mohamad Sabu atau Mat Sabu untuk mengatasi masalah banjir di kawasan parlimen tersebut dengan kos RM50 bilion dianggap sebagai sesuatu yang tidak logik.
Menurut Ketua Pemuda UMNO Kota Raja, Sheikh Weshal Sheikh Ahmad, kos setinggi itu menunjukkan Mat Sabu bercakap semberono tanpa ada asas dan fakta yang kukuh.
“Sebenarnya Projek Canal City untuk mengatasi masalah banjir telah dicadangkan oleh Kerajaan Negeri Selangor di bawah Barisan Nasional (BN) pada tahun 2007.
“Kos yang ditetapkan adalah RM3 bilion sahaja. Bagaimana Mat Sabu boleh meletakkan bajet sehingga RM50 bilion,”katanya pada sidang akhbar bersama Calon BN Parlimen Kota Raja, D.Kajendran di Taman Maznah hari ini.
Sheikh Weshal berkata, Canal City adalah projek pengaliran 30 peratus air Sungai Klang ke Sungai Langat pada waktu puncak yang telah dibatalkan Kerajaan Negeri Selangor di bawah Pakatan Rakyat selepas Pilihan Raya Umum ke-12 (PRU12).
Sementara itu, Kajendran berkata, manifesto RM50 bilion untuk menyelesaikan masalah banjir tersebut sepatutnya bersandarkan fakta bukan disebut tanpa sebarang data sokongan.

“Mat Sabu turun padang dan terus mengumumkan sesuatu tanpa memikirkan implikasi kewangan kepada negara.
“RM50 bilion bukan suatu jumlah yang sedikit. Berapa jumlah kosong ada di belakang, adakah dia sedar,”katanya.
Justeru, beliau menasihatkan pemimpin PH berhenti berjanji bulan dan bintang kepada pengundi. -KOSMO! ONLINE


Lelaki ditahan peras ugut di bilik gerakan parti politik
Oleh MOHD YUNUS YAKKUB

10 November 2022, 6:20 pm
SHAH ALAM – Tindakan seorang lelaki memeras ugut di bilik gerakan sebuah parti politik di Petaling Jaya dekat sini membawa padah apabila ditahan, kelmarin.
Suspek berusia 40 tahun itu ditangkap pukul 9 malam di rumahnya di Taman Petaling Utama.
Ketua Polis Selangor, Datuk Arjunadi Mohamed berkata, berdasarkan siasatan mendapati kegiatan suspek tidak melibatkan mana-mana kumpulan gangsterism.
“Suspek dikatakan cuba melakukan pemerasan terhadap petugas pilihan raya di bilik gerakan tersebut.
“Kes disiasat mengikut Seksyen 385 Kanun Keseksaan,” katanya ketika ditemui selepas Majlis Latihamal Ex-Undi Persediaan Pilihan Raya Umum ke-15 (PRU15) Kontinjen Selangor di Padang Kawad Universiti Teknologi Mara di sini hari.
Kata Arjunaidi, polis turut membuka empat lagi kertas siasatan masing-masing kerana menceroboh pusat penamaan calon, menerbangkan dron, mengeluarkan kenyataan berbaur fitnah serta mengoyakkan bendera dan merosakkan papan iklan.

Tambah beliau, secara keseluruhannya sebanyak 79 laporan diterima polis sepanjang tempoh lima hari berkempen dalam PRU15 ini.
“Selain itu, 660 permohonan permit untuk kempen dan ceramah diterima .
“Namun hanya 642 diluluskan dengan penolakkan baki 18 permohonan itu disebabkan kesesuaian tempat dan mungkin ada pertembungan ceramah (antara parti bertanding) dan lewat diterima (permohonan),” jelasnya. -KOSMO!ONLINE


[VIDEO] PRU15: Saya berada dalam parti yang tepat – KJ
Oleh ALWANI ZAFIRAH

10 November 2022, 6:03 pm
SUNGAI BULOH – “Saya berada dalam parti yang tepat.”
Demikian jawapan balas calon Barisan Nasional (BN) bagi kerusi Sungai Buloh, Khairy Jamaluddin Abu Bakar apabila disoal mengenai kenyataan Pengerusi Perikatan Nasional (PN), Tan Sri Muhyiddin Yassin yang mengatakan beliau berada dalam parti salah ketika ini.
Katanya, meskipun berbeza parti dengan bekas Perdana Menteri itu, Khairy Jamaluddin tetap berterima kasih kepada Muhyiddin kerana memuji kemampuan beliau semasa menjadi Menteri Sains, Teknologi dan Inovasi di bawah pimpinan PN.
“Terima kasih kepada Tan Sri Muhyiddin telah memberi komen yang baik berkenaan mutu kerja saya dan saya telah bekerja kuat sewaktu beliau melantik saya sebagai menteri penyelaras program imunisasi.
“Beliau tahu apa yang saya mampu lakukan dan etika kerja, tetapi soal parti ini kita kena bersetuju atau tidak bersetuju, dia PN, saya BN,” katanya kepada pemberita di sini hari ini.
Terdahulu, Khairy Jamaluddin dalam ceramah kempen beliau di Saujana Utama di sini meluahkan hasrta beliau yang ingin menjadi Perdana Menteri suatu hari nanti.

Semalam, Muhyiddin memaklumkan tidak salah sekiranya Khairy Jamaluddin bercita-cita menjadi Perdana Menteri kerana beliau merupakan tokoh yang bagus untuk memimpin negara pada masa hadapan. – KOSMO! ONLINE


Tiada gabungan BN-PH – Ahmad Zahid
Oleh MOHD RASDAN AHMAD

10 November 2022, 7:09 pm
PETALING JAYA – Pengerusi Barisan Nasional (BN), Datuk Seri Ahmad Zahid Hamidi sekali lagi menegaskan tiada kerjasama antara Barisan Nasional (BN) dan Pakatan Harapan (PH) selepas Pilihan Raya Umum ke-15 (PRU15) seperti yang didakwa.
Menerusi portal BN Online hari ini, penyandang Ahli Parlimen Bagan Datuk itu berkata, perkara itu juga turut dinafikan oleh Presiden PH sendiri, Datuk Seri Anwar Ibrahim ketika berucap dalam satu program di Johor kelmarin.
“Saya sudah tengok video dia (Anwar) menafikan, jadi kita kena percaya apa yang dia cakap,” katanya kepada pemberita pada perjumpaan dengan komuniti India semalam.
Kelmarin, dalam ucapan pada program di Johor Bahru, Anwar menafikan akan menjalinkan kerjasama dengan Ahmad Zahid selepas PRU15 nanti.
Anwar yang juga Presiden PKR berkata, isu itu adalah propaganda baharu dimainkan bekas Perdana Menteri, Tun Dr. Mahathir Mohamad, Pengerusi Perikatan Nasional (PN) Tan Sri Muhyiddin Yassin dan serta Presiden Pas Tan Seri Abdul Hadi Awang. – KOSMO! ONLINE.


Dua beradik parah motosikal langgar van
Oleh OTHMAN YAHAYA

10 November 2022, 6:29 pm
SIK – Dua beradik cedera parah selepas motosikal dinaiki melanggar sebuah van di Jalan Kampung Masjid di Jeneri, dekat sini pada pagi tadi.
Kejadian kira-kira pukul 7 pagi itu berlaku ketika dua pelajar lelaki berusia 13 dan 17 tahun terbabit dalam perjalanan ke Sekolah Menengah Kebangsaan (SMK) Jeneri.
Penunggang motosikal cedera pada dada dan kepala manakala adiknya dipercayai patah pergelangan tangan kiri.
Ketua Polis Daerah Sik, Deputi Superintendan Abdull Razak Osman berkata, kejadian berlaku ketika dua pelajar itu dalam perjalanan dari rumah mereka di Kampung Kura di sini ke sekolah dengan menaiki motosikal jenis Honda C100.
“Motosikal dinaiki dua beradik itu melanggar sebuah van yang sedang membelok keluar dari kawasan rumah ke jalan besar.
“Kejadian mengakibatkan penunggang motosikal melambung dan tercampak ke atas jalan manakala adiknya terjatuh di bahu jalan,” katanya di sini hari ini.

Katanya, mereka kemudian dikejarkan ke Hospital Sik menggunakan ambulans Briged Sukarelawan Yayasan Jariah Sik.
“Penunggang motosikal seterusnya dirujuk ke Hospital Sultan Abdul Halim (HSAH), Sungai Petani untuk rawatan lanjut,” ujarnya.
Menurutnya, pemandu van berusia 67 tahun dan anak perempuan berusia 17 tahun tidak mengalami sebarang kecederaan.
Tambahnya, semakan mendapati pelajar itu tidak mempunyai lesen memandu dan kedua-dua mereka tidak memakai topi keledar.
“Kes disiasat di bawah Seksyen 43(1) Akta Pengangkutan Jalan 1987,” katanya. – KOSMO! ONLINE


Penunjuk perasaan baling telur pada Raja Charles III
Oleh KOSMO!

10 November 2022, 5:22 pm
LONDON – Seorang penunjuk perasaan ditahan kerana membaling telur ke arah Raja Charles III dan isteri, Queen Consort Camilla semasa lawatan diraja di Yorkshire, lapor agensi berita United press International (UPI) semalam.
Polis Yorkshire Utara berkata, lelaki berusia 23 tahun itu diberkas kerana mengganggu ketenteraman awam dan masih dalam tahanan.
Dia dilaporkan menjerit ‘negara ini (Britain) dibina menggunakan darah hamba-hamba’, sambil membaling telur tetapi tiada satu pun mengena pasangan monarki itu.
“Seorang lelaki berusia 23 tahun ditahan kerana mengganggu ketenteraman awam susulan insiden di Micklegate, Yorkshire. Dia masih dalam tahanan polis,” kata Polis Yorkshire Utara dalam satu kenyataan.
Polis tidak mendedahkan identiti lelaki itu.
Video kejadian memaparkan telur-telur itu tidak mengenai sasaran, manakala orang ramai mula mencemuh dan mejerit: “Tuhan selamatkan Raja.”

Raja Charles III tidak terkesan akibat serangan itu dan terus berjabat tangan dengan orang ramai. Baginda berada di Yorkshire dalam satu majlis rasmi yang mengalu-alukan kedatangan monarki Britain di bandar itu.
Menurut Badan Penyiaran Britain (BBC), saksi kejadian iaitu Kim Oldfield berkata, Queen Consort Camilla sedikit tersentak apabila ejekan bermula tetapi polis meleraikan kejadian dengan pantas.
Peranan Britain dan keluarga diraja dalam isu perdagangan hamba telah dibangkitkan di beberapa negara di mana Raja Charles II kekal sebagai ketua negara.
Semasa Putera William dan isteri, Catherine melakukan lawatan ke Carribean awal tahun ini, aktivis-aktivis di sana menggesa monarki Britain memohon maaf berhubung isu perdagangan hamba.
Ratu Elizabeth II pernah menjadi sasaran balingan telur ketika baginda melakukan lawatan ke Auckland, New Zealand pada 1986. Dua wanita muda yang menyamar sebagai pegawai kawalan orang ramai melemparkan ‘telur bertubi-tubi’ dan mengotori kot baginda. – Agensi


Ibu hamil 9 bulan terperangkap 2 jam dalam lif
Oleh NURUL IZZATI ZAINI

10 November 2022, 5:05 pm
PETALING JAYA – Seorang ibu yang sarat mengandung sembilan bulan terpaksa bertarung nyawa apabila terperangkap dalam lif selama dua jam sebelum diselamatkan oleh sepasukan anggota Jabatan Bomba dan Penyelamat Malaysia (JBPM).
Zufarina Nasha Zubir, 25, yang dalam perjalanan ke tempat kerja pada pukul 6.40 pagi, terperangkap dalam lif serta menghadapi kesukaran untuk menghubungi suaminya oleh kerana tiada isyarat telefon.
Beliau yang bekerja sebagai penjawat awam berkata, lebih memburukkan keadaan apabila butang loceng kecemasan lif yang dinaikinya itu rosak dan bahagian penyelenggaraan lambat tiba di tempat kejadian.
“Lebih kurang pada pukul 8.15, isyarat telefon saya ada semula, dan saya terus mesej suami untuk memaklumkan insiden itu. Disebabkan bahagian penyelenggaraan lif lambat tiba, suami terpaksa telefon bomba.
“Ketika 30 minit terawal, semuanya masih dalam keadaan baik lagi. Namun selepas 40 minit, saya mula curi-curi nafas bagi mengelakkan rasa panik dan cemas dalam ruang yang terhad itu,” katanya ketika dihubungi Kosmo!.
Video tersebut yang baru sahaja dimuatnaik oleh Zufarina dua hari lepas di akaun TikToknya, mendapat perhatian penonton sehingga 1.8 juta, 125,500 tanda suka dan 2979 perkongsian.

Di dalam video itu juga, kendengaran anak-anaknya Iman Raisya bt Muhamad Husaini, 2, dan Iman Athif Rayyan, 1, yang bersama suaminya diluar lif menangis melihat ibu mereka ketika diselamatkan oleh bomba.
“Waktu diselamatkan itu, saya tidak fikir apa kecuali anak-anak dan perut dalam kandungan. Selepas diselamatkan saya terus bergegas ke hospital, dan alhamdulillah kandungan dalam keadaan selamat,” katanya yang dijangka bersalin pada 20 November ini.
Tinjauan Kosmo! diruangan komen mendapati orang ramai bersyukur tiada kejadian buruk menimpa pada wanita tersebut dan memuji kepantasan bomba dalam membantu menyelamatkan Zufarina dalam insiden itu.
“Allahuakhbar, alhamdulillah semuanya selamat. Terima kasih abang-abang bomba selamatkan dua nyawa,” komen @mekti34. – KOSMO! ONLINE


Amiruddin mahu sumbang gaji untuk komuniti Gombak
Oleh MOHD RASDAN AHMAD

10 November 2022, 4:57 pm
GOMBAK – Calon Pakatan Harapan (PH) Parlimen Gombak, Datuk Seri Amirudin Shari akan menyumbangkan kesemua gaji sebagai Ahli Parlimen untuk Dana Komuniti Gombak jika dipilih pada Pilihan Raya Umum ke-15 (PRU15) nanti.
Jelas Menteri Besar Selangor itu, beliau bertekad untuk membantu masyarakat Gombak di samping dibantu derma pihak swasta jika masih kekal sebagai Ahli Dewan Negeri (ADUN) Sungai Tua dan jawatan dalam pentadbiran negeri.
“Dana Komuniti Gombak ini adalah salah satu usaha di mana saya akan menyumbangkan gaji saya sebagai Ahli Parlimen ke dalam dana ini jika masih kekal sebagai ADUN dan jawatan dalam pentadbiran negeri serta tiada apa-apa tanggungjawab di peringkat persekutuan.
“Keseluruhan gaji ini saya akan letak dalam dana dan saya akan menjemput pihak swasta serta mereka yang ingin menyumbang bagi digunakan untuk infrasruktur, prasarana dan kemudahan lain di parlimen ini,” jelasnya ketika sidang akhbar selepas mengumumkan Deklarasi Gombak sebentar tadi. – KOSMO! ONLINE.


Perkongsian gambar perabot lama runtun hati orang ramai
Oleh MUHAMMAD HAIKAL RAMLI

10 November 2022, 5:07 pm
PETALING JAYA – Tindakan seorang wanita mengimbau kembali nostalgia gambar-gambar ketika zaman dahulu telah menggamit memori zaman kanak-kanak orang ramai.
Perkongsian video oleh @iamberryhnn di akaun TikTok miliknya memaparkan kompilasi gambar-gambar perabot dan perkakasan rumah pada zaman dahulu kira-kira sekitar tahun 80-an sehingga 90-an.
Demikian video itu telah tular, majoriti besar orang ramai terutamanya golongan yang sudah dewasa menzahirkan rasa rindu akan kenangan yang menggamit memori zaman kecil mereka.
“Semua ini aku pernah lalui, rindu dan sedih kalau teringat. Semoga orang-orang yang aku sayang dipanjangkan umur selalu,” komen seorang pengguna TikTok.
“Rumah nenek banyak macam ni, nak buat pendawaian elektrik baru tapi nenek tidak bagi sebab nenek kata semua ini kenangan dia bersama arwah datuk,” komen seorang lagi pengguna TikTok.
“Rindu zaman kanak-kanak. Andainya dapat kembali ke waktu itu. Dulu lebih bahagia, meriah walaupun hidup serba kurang waktu itu berbanding sekarang,” tulis pengguna TikTok yang lainnya.

Dalam pada itu, terdapat juga orang ramai yang berkongsi kenangan mereka bersama orang tersayang ketika dahulu yang kini telah pergi buat selamanya.
“Tengok semua benda ni, terus teringat arwah emak saya. Ya Allah, emak pergi dalam keadaan sihat. Sukarnya untuk menerima kenyataan ini ya Allah tetapi aku reda,” luah pengguna TikTok di ruangan komen.
“Rindu arwah ibu, terima kasih ibu membesarkan kami enam beradik hanya dengan menjual kuih. Terima kasih ya Allah kau berikan kenangan ini, Al-Fatihah,” kongsi seorang pengguna lagi.
Setakat ini, video kenangan mengusik jiwa tersebut telah meraih sebanyak lebih 70,000 tontonan, 4,825 tanda suka dengan 319 perkongsian. – KOSMO! ONLINE


Wanita cabul, paksa lelaki minum cecair pencuci
Oleh KOSMO!

10 November 2022, 6:00 pm
LONDON – Seorang wanita di Britain dijatuhi hukuman penjara selepas didapati bersalah memperdaya seorang lelaki supaya pergi ke sebuah kediaman di mana mangsa diseksa, didera secara seksual dan dipaksa minum cecair pencuci, lapor akhbar Daily Star semalam.
Caprice Buddle, 25, bersama rakannya, Sean Perry, 37 dihukum penjara hampir 30 tahun kerana melakukan jenayah ‘mengerikan dan traumatik’ selama beberapa jam.
Mahkamah Diraja Portsmouth mendapati Buddle menggoda lelaki itu secara online dan bertemu mangsa beberapa kali sebelum membawanya ke sebuah rumah di Waterlooville, Hants.
Lelaki itu kemudian didera secara fizikal, lisan dan seksual.
Wanita itu menyuruh Perry dan seorang lelaki lain memukul mangsa menggunakan sebuah kerusi, berulang kali menendangnya dan memaksa dia meminum cecair pencuci.
Mangsa berusia dalam lingkungan 30-an yang identitinya tidak didedahkan itu seterusnya dipaksa menyerahkan telefon, dompet, kad bank dan nombor pin sebelum dia dibebaskan.

Matanya ditutup dan dia diletakkan di belakang sebuah kenderaan lalu dicampak di tepi sebatang jalan. Lelaki itu pulang dan menghubungi polis.
Susulan insiden pada Mei 2019 tersebut, polis menjejaki Buddle di sebuah kediaman di bandar Havant. Perry ditahan beberapa hari kemudian. Siasatan yang menyaksikan kedua-dua suspek itu didakwa, melibatkan ujian asid deoksiribonukleik (DNA), sistem televisyen litar tertutup (CCTV), telefon dan kad bank.
Seorang lelaki berusia 26 tahun dari London, lelaki berusia 38 tahun dari Fareham dan lelaki berusia 27 tahun dari Winchester turut ditahan berhubung serangan itu tetapi dibebaskan kemudian.
Perry dijatuhi hukuman penjara 17 tahun, manakala Buddle dihukum penjara 10 tahun. Perry mengaku bersalah terhadap pertuduhan yang dibacakan pada hari pertama perbicaraan berlangsung. Buddle pula didapati bersalah pada Mei tahun ini. – Agensi


[VIDEO] PRU15: Saya tahu kena keluar Parlimen Rembau – KJ
Oleh ALWANI ZAFIRAH

10 November 2022, 4:58 pm
SUNGAI BULOH – Calon Barisan Nasional (BN) Parlimen Sungai Buloh, Khairy Jamaluddin Abu Bakar mengakui beliau perlu melakukan inisiatif sendiri demi memastikan kedudukannya dalam politik kekal stabil.
Penyandang kerusi Parlimen Rembau itu berkata, beliau sendiri bertemu dan berbincang dengan Pengerusi BN Selangor, Tan Sri Noh Omar dan Presiden MIC, Datuk Seri S. Vigneswaran untuk bertanding di Sungai Buloh.
“Tiada lagi pilihan sebab pucuk pimpinan parti pun tidak memberi apa-apa isyarat kepada saya untuk pergi ke mana-mana kawasan saya ditinggal begitu sahaja.
“Saya tahu saya kena keluar dari Parlimen Rembau, jadi pada waktu saya tidak ada pilihan. Saya perlu lakukan sesuatu untuk diri saya. Saya ambil inisiatif untuk berjumpa Tan Sri Noh Omar dan Vicky (Vigneswaran).
“Semasa itu sudah tak banyak kerusi (Parlimen) yang kosong, hanya dua tiga kerusi yang tinggal. Saya kata tak apalah saya pilih Sungai Buloh. Nak kata dari awal saya pilih bukan saya memang tunggu isyarat daripada pucuk pimpinan tetapi tidak ada apa-apa,” katanya kepada pemberita di sini hari ini.
Menjawab isu adakah Khairy Jamaluddin membelakangkan Presiden BN, Datuk Seri Dr. Ahmad Zahid Hamidi, beliau memberitahu, ia tidak sepatutnya timbul kerana tiada sebarang perbincangan dilakukan.

“Macam mana pula saya membelakangkannya (Ahmad Zahid). Saya tidak diberi apa-apa isyarat dan tidak dijemput untuk berbincang jadi dalam keadaan tarikh penamaan calon semakin hampir, saya kena buat sesuatu untuk diri saya,” ujarnya. – KOSMO! ONLINE


Budak lelaki hasilkan video ‘stop motion’ buat netizen kagum
Oleh MUHAMMAD HAIKAL RAMLI

10 November 2022, 5:26 pm
PETALING JAYA – Aksi seorang budak lelaki yang sedang tekun membuat video ‘stop motion’ permainan lego minecraft di telefonnya undang rasa kagum orang ramai.
Perkongsian video dengan kapsyen ‘Adi buat Stop Motion’ yang dimuat naik di TikTok @timbalan_opah yang dipercayai ibu kepada budak lelaki tersebut menyaksikan ketekunan anaknya menghasilkan video ‘stop motion’ yang menggunakan lego minecraft sebagai jalan cerita.
Sementara video itu tular, orang ramai telah memberikan pelbagai reaksi termasuklah rasa kagum dengan kepintaran budak lelaki tersebut dalam menghasilkan video sedemikian biarpun masih di awal usia.
“Aku dulu masa masuk diploma baru belajar benda ini semua, budak sekarang cerdik sungguh, hebat adik!,” komen seorang pengguna TikTok.
“Nampak macam senang tetapi hendak perah otak fikir jalan cerita itu susah, terbaik Adik!,” komen seorang lagi pengguna TikTok.
“Tahniah adik, awak tidak sia-siakan teknologi yang ada sekarang, perbanyakkan lagi video adik, abang janji abang akan beri sokongan,” tulis pengguna TikTok yang lainnya.

Dalam sudut pandang yang lainnya, terdapat juga orang ramai yang menasihati ibu kepada budak lelaki tersebut supaya memberi galakan dan sokongan penuh kepada minat anaknya.
“Akak tolong ‘support’ dia kak, ‘stop motion’ ini perlu imaginasi tinggi untuk buat, ini silap-silap boleh buat animasi suatu hari nanti,” tulis pengguna TikTok di ruangan komen.
“Sokong dia akak!, ada rezeki dia pandai dan hebat boleh buat filem kak. Filem Pinocchio yang baru keluar itu pun 100% ‘stop motion’ kak, cerah masa depan,” komen seorang pengguna lagi.
Setakat ini, video tular tersebut telah mendapat lebih 100,000 tontonan, 11,100 tanda suka dengan 300 perkongsian dan dihujani dengan pelbagai kata semangat dan sokongan daripada orang ramai. – KOSMO! ONLINE[


Paluan kompang di hari lahir
Oleh FLORINA DERIS

10 November 2022, 5:12 pm
PETALING JAYA – Hari lahir biasanya disambut meriah dengan nyanyian ‘selamat ulang tahun’ tetapi berbeza pula dengan seorang pemuda berbangsa Cina yang mendapat paluan kompang sempena hari lahirnya.
Keunikan sambutan hari lahir dalam video tular tersebut seterusnya berjaya meraih pelbagai reaksi dan komen daripada netizen di Twitter.
“Saya berasa sangat bangga. Rakannya boleh mencari dan mendapat perkhidmatan daripada orang Melayu semata-mata untuk memberi kejutan kepada pemuda berkenaan,” komen seorang pengguna.
“Seronoknya. Sambutan hari lahir saya hanya dapat ucapan sahaja dan ada juga yang minta alamat kata hendak memberikan hadiah. Tapi sehingga hari ini tidak dapat apa-apa,” ujar seorang warganet.
Terdapat juga pengguna media sosial berkenaan yang menyifatkan sambutan itu sebagai satu tindakan yang bijaksana dan pemikiran yang diluar kotak.
“Saya melihat ramai masyarakat bukan melayu menyifatkan tindakan itu tindakan yang tidak menghormati. Saya sendiri sebagai orang Melayu, merasakan ia sesuatu yang menarik, dan mengagumkan.

“Meskipun berbangsa Cina, mereka tetap memilih budaya masyarakat melayu untuk membuat kejutan tersebut sekali gus membuktikan perpaduan masyarakat majmuk di negara kita,” ujar seorang pengguna Twitter.
“Kawan-kawan, saya juga mahukan majlis seperti ini. Setakat menyambut ulang tahun dengan membaling tepung, lupakan,” seloroh seorang netizen lain.
Video berdurasi dua minit tujuh saat yang dimuat naik oleh @isusemasaviral itu memperlihatkan seorang pemuda berbangsa Cina yang kebinggungan dengan kemunculan sekumpulan pemuda bersongkok memukul kompang. – KOSMO! ONLINE


PRU15: Saya tahu kena keluar Parlimen Rembau – KJ
Oleh ALWANI ZAFIRAH

10 November 2022, 5:44 pm
SUNGAI BULOH – Calon Barisan Nasional (BN) bagi kerusi Parlimen Sungai Buloh, Khairy Jamaluddin Abu Bakar mengakui beliau perlu melakukan inisiatif sendiri demi memastikan kedudukannya dalam politik ini kekal stabil.
Penyandang kerusi Parlimen Rembau itu berkata, beliau sendiri tampil berjumpa dan berbincang dengan Pengerusi Barisan Nasional (BN) Selangor, Tan Sri Noh Omar serta Presiden MIC, Datuk Seri S. Vigneswaran untuk bertanding di Sungai Buloh.
“Saya tiada lagi pilihan sebab pucuk pimpinan parti pun tidak memberi apa-apa isyarat kepada saya untuk pergi ke mana-mana kawasan saya ditinggal begitu sahaja.
“Saya tahu saya kena keluar daripada kawasan Parlimen Rembau jadi pada waktu saya tidak ada pilihan saya perlu lakukan sesuatu untuk diri saya, saya mengambil inisiatif untuk berjumpa Tan Sri Noh Omar dan Vicky.
“Semasa itu sudah tak banyak kerusi (Parlimen) yang kosong hanya dua tiga yang tinggal saya kata tak apalah saya pilih Sungai Buloh, nak kata daripada awal saya pilih bukan saya memang tunggu isyarat daripada pucuk pimpinan tetapi tidak ada apa-apa,” katanya kepada pemberita di sini hari ini.
Menjawab kepada isu adakah Khairy Jamaluddin membelakangkan Presidennya, Datuk Seri Dr. Ahmad Zahid Hamidi, beliau berkata ia tidak sepatutnya timbul kerana tiada sebarang perbincangan dilakukan.

“Macam mana pula saya membelakangkannya (Ahmad Zahid). Sebab saya tidak diberi apa-apa isyarat dan tidak dijemput untuk bincang jadi dalam keadaan tarikh penamaan calon menghampiri, saya kena buat sesuatu untuk diri saya.
“Jadi saya mabil inisiatif bincang dengan Tan Sri Noh dan beliau hubungi saya kata kalau tidak ada tempat lagi dah kenapa tidak awak datang ke Selangor.
“Untuk kata saya minta betul, tapi saya yang kena usahakan untuk mendapatkannya sebba tidak ada kerusi lagi dah. Tapi saya tak nak bertelagah dengan Presiden pokok pangkalnya saya datang ke sini mewakili BN,” jelasnya. – KOSMO! ONLINE


Kompilasi gambar lama perabot imbau nostalgia
Oleh MUHAMMAD HAIKAL RAMLI

10 November 2022, 5:32 pm
PETALING JAYA – Tindakan seorang wanita mengimbau kembali nostalgia gambar-gambar ketika zaman dahulu telah menggamit memori zaman kanak-kanak orang ramai.
Perkongsian video oleh @iamberryhnn di akaun TikTok miliknya memaparkan kompilasi gambar-gambar perabot dan perkakasan rumah pada zaman dahulu kira-kira sekitar tahun 80-an sehingga 90-an.
Demikian video itu telah tular, majoriti besar orang ramai terutamanya golongan yang sudah dewasa menzahirkan rasa rindu akan kenangan yang menggamit memori zaman kecil mereka.
“Semua ini aku pernah lalui, rindu dan sedih kalau teringat. Semoga orang-orang yang aku sayang dipanjangkan umur selalu,” komen seorang pengguna TikTok.
“Rumah nenek banyak macam ni, nak buat pendawaian elektrik baru tapi nenek tidak bagi sebab nenek kata semua ini kenangan dia bersama arwah datuk,” komen seorang lagi pengguna TikTok.
“Rindu zaman kanak-kanak. Andainya dapat kembali ke waktu itu. Dulu lebih bahagia, meriah walaupun hidup serba kurang waktu itu berbanding sekarang,” tulis pengguna TikTok yang lainnya.

Dalam pada itu, terdapat juga orang ramai yang berkongsi kenangan mereka bersama orang tersayang ketika dahulu yang kini telah pergi buat selamanya.
“Tengok semua benda ni, terus teringat arwah emak saya. Ya Allah, emak pergi dalam keadaan sihat. Sukarnya untuk menerima kenyataan ini ya Allah tetapi aku reda,” luah pengguna TikTok di ruangan komen.
“Rindu arwah ibu, terima kasih ibu membesarkan kami enam beradik hanya dengan menjual kuih. Terima kasih ya Allah kau berikan kenangan ini, Al-Fatihah,” kongsi seorang pengguna lagi.
Setakat ini, video kenangan mengusik jiwa tersebut telah meraih sebanyak lebih 70,000 tontonan, 4,825 tanda suka dengan 319 perkongsian. – KOSMO! ONLINE


150 bekas ahli Bersatu ikrar menangkan calon BN di Jasin
Oleh AMRAN MULUP

10 November 2022, 3:57 pm
JASIN – Seramai 150 bekas ahli Parti Pribumi Bersatu Malaysia (Bersatu) di kerusi Dewan Undangan Negeri (DUN) Sungai Rambai mengumumkan menyokong dan membantu calon Barisan Nasional (BN) Parlimen Jasin, Datuk Roslan Ahmad pada Pilihan Raya Umum Ke-15 (PRU15).
Ketuanya, Mutalib Che Man berkata, keputusan tersebut diambil susulan sebahagian besar ahli Bersatu Bahagian Jasin dan seluruh kepemimpinan Srikandi Melaka mengumumkan keluar parti pada 5 November lalu.
“Selepas pengumuman tersebut seluruh ahli di empat cawangan iaitu Sungai Rambai, Parit Perawas Benteng, Sebatu dan Serkam menyatakan sokongan dan akan memenangkan calon BN bertanding di Jasin.
“Selepas ini ramai lagi bekas ahli Bersatu khususnya bekas Timbalan Ketua Bersatu Bahagian Jasin, Mustaffar Ahmad dan Ketua Srikandi Bahagian, Azalina Abdul Rahman serta ramai ahli akan turut menyokong BN, tunggulah masa sesuai untuk mereka akan umumkan,” katanya pada sidang akhbar di Bilik Gerakan BN Parit Putat, Sungai Rambai di sini, semalam.-KOSMO! ONLINE


BKM Fasa 4 dikreditkan Selasa depan
Oleh EDDY AQMAL MOHAMED HAMIDI

10 November 2022, 3:51 pm
PUTRAJAYA – Perdana Menteri, Datuk Seri Ismail Sabri Yaakob memaklumkan bahawa Bantuan Keluarga Malaysia (BKM) Fasa 4 akan dikreditkan ke dalam akaun bank penerima secara berperingkat bermula 15 November depan.
Beliau berkata, pembayaran bernilai RM2.1 bilion itu bakal memanfaatkan seramai 5.2 juta penerima yang terdiri daripada penerima sedia ada kategori isi rumah dan warga emas, bujang serta yang tiada pasangan.
“Secara keseluruhannya, sebanyak RM8 bilion telah diperuntukkan untuk BKM yang memanfaatkan seramai 8.7 juta penerima bagi tahun 2022.
“Untuk BKM Fasa 4 pula, setiap penerima bakal menerima sehingga RM900 mengikut kategori kelayakan masing-masing dan ia merupakan bayaran akhir baki nilai yang sepatutnya diterima pada tahun ini,” katanya dalam kenyataan hari ini.
Menurut Ismail Sabri, keputusan mempercepatkan pembayaran BKM Fasa 4 daripada Disember 2022 kepada November 2022 adalah bagi membantu penerima untuk menghadapi Monsun Timur Laut (MTL) yang dijangka bermula pada pertengahan bulan ini.
“Semakan status pembayaran boleh dibuat mulai 15 November ini dan maklumat lanjut berkaitan pembayaran boleh dirujuk di portal rasmi BKM melalui pautan https://bkm.hasil.gov.my,” ujar beliau. – KOSMO! ONLINE


PRU15: PM yakin BN menang PRU-15
Oleh ABDUL RASHID ABDUL RAHMAN

10 November 2022, 4:29 pm
BERA – Perdana Menteri Datuk Seri Ismail Sabri Yaakob berkata, berdasarkan sokongan semasa Barisan Nasional (BN) dilihat mampu menang seterusnya membentuk kerajaan selepas Pilihan Raya Umum Ke-15 (PRU15).
Katanya, berdasarkan laporan terkini BN mampu mendapat sekurang-kurangnya 112 kerusi Parlimen seterusnya mendapat majoriti mudah bagi membentuk kerajaan.
“Tadi saya bermesyuarat dengan Top 5, kita dapati laporan terkini menunjukkan perkembangan positif kita sedang mendahului dan yakin menang PRU15.
“Bagaimanapun kita memerlukan sokongan rakan kita di Sabah dan Sarawak untuk kita menguatkan lagi kerajaan yang akan dibentuk selepas ini.
“Walaupun 112 kerusi itu sudah boleh membentuk kerajaan dan tiada lagi lompat parti selepas akta lompat parti diluluskan, namun kita mahukan kerajaan yang kuat demi kemakmuran dan kestabilan negara,” katanya dalam sidang akhbar selepas Majlis Ramah Mesra Bersama Penduduk Kampung Batu Bor di Dewan Belia Kampung Batu Bor di sini hari ini.
Menurutnya keyakinan itu bersandarkan kepada mood rakyat terdiri daripada orang Melayu, Cina dan India yang kembali memberikan sokongan kepada BN.

Bagi sokongan penduduk luar bandar, Ismail Sabri yang juga calon BN Parlimen Bera berkata, kawasan itu sentiasa menjadi deposit tetap kepada UMNO dan BN.
“Saya lihat pengundi-pengundi bandar juga dilihat bersama kita termasuk peniaga kerana banyak insentif diberikan kerajaan kepada mereka.
“Mereka membuat perbandingan sewaktu Pakatan Harapan (PH) dan BN, mereka lebih yakin BN mampu untuk mampu untuk membawa negara ke tahap lebih baik berbanding ketika PH memerintah,” katanya.
Mengulas sokongan pengundi muda pada usia 18 hingga 20 tahun, beliau berkata, BN sedang mendekati golongan itu kerana ramai yang tidak sedar mereka layak mengundi pada pilihan raya umum (PRU) kali ini.
“Kita mempunyai senarai pengundi-pengundi muda terbabit dan kita akan mendekati mereka supaya bukan sahaja keluar mengundi PRU15 ini malah mengundi BN,” katanya.-KOSMO! ONLINE


Kahwin lewat punca kadar kesuburan wanita menurun
Oleh MOHD. HUSNI MOHD. NOOR

10 November 2022, 3:47 pm
PUTRAJAYA – Tangguh kahwin atau berkahwin lewat dikesan sebagai antara faktor penurunan Kadar Kesuburan Jumlah (KKJ) bagi wanita di Malaysia sejak lima dekad lalu.
KKJ merujuk kepada purata bilangan anak yang akan dilahirkan sekiranya seseorang wanita terus hidup hingga akhir tempoh umur reproduktifnya iaitu antara usia 15 hingga 49 tahun.
Ketua Setiausaha Kementerian Pembangunan Wanita, Keluarga dan Masyarakat Datuk Dr. Maziah Che Yusoff berkata, jika trend itu berterusan, kadar pertumbuhan tahunan penduduk akan berterusan menurun hingga paras 0.7 peratus pada 2050.
Beliau berkata, tangguh kahwin atau berkahwin lewat menyebabkan tempoh reproduktif menjadi lebih pendek sekali gus cenderung untuk mempunyai saiz keluarga yang kecil.
“KKJ di Malaysia telah menurun dengan pesat daripada 6.7 anak bagi seorang wanita pada 1957 kepada 4.0 anak pada 1980, 3.0 anak (2000), 2.1 anak (2010) dan 1.7 anak (2021).
“Penurunan kadar kesuburan ini sekali gus mempercepat proses penuaan penduduk di Malaysia dan dijangka 15 peratus penduduk Malaysia adalah berusia 60 tahun ke atas pada 2030,” katanya ketika berucap secara dalam talian sempena Persidangan Kependudukan Kebangsaan 2022 (PERKKS 22), hari ini.

Maziah berkata, jika KKJ itu terus menurun, penduduk Malaysia akan mencapai jumlah maksimum penduduk seramai 46 juta orang pada 2071 sebelum mengalami penguncupan penduduk pada 2072.- KOSMO! ONLINE


Pelajar tingkatan 3 maut jatuh bangunan sekolah
Oleh KOSMO!

10 November 2022, 4:08 pm
ALOR SETAR – Seorang pelajar perempuan berusia 15 tahun maut selepas dipercayai terjatuh di bangunan sebuah sekolah di sini pagi tadi.
Ketua Polis Daerah Kota Setar, Asisten Komisioner Ahmad Shukri Mat Akhir berkata, kejadian pada pukul 7.30 pagi itu berlaku ketika pelajar lain berada di tapak perhimpunan.
“Siasatan awal di tempat kejadian mendapati bangunan sekolah setinggi empat tingkat itu menempatkan perpustakaan di aras bawah dan kelas bagi tingkatan enam di tingkat tiga.
“Sementara tingkat dua dan empat bangunan itu kosong. Menurut saksi, ketika kejadian keseluruhan bangunan itu tidak berpenghuni kerana pelajar menghadiri perhimpunan,” katanya di sini hari ini.
Ahmad Shukri memberitahu, mayat mangsa dihantar ke Hospital Sultanah Bahiyah di sini untuk dibedah siasat.
“Punca kejadian masih dalam siasatan. Setakat ini kes diklasifikasi sebagai mati mengejut,” katanya. – KOSMO! ONLINE


PRU15: Tumpang populariti ibu, buat Reezal Merican dikenali ramai
Oleh ISWAN SHAFIQ ISA

10 November 2022, 4:16 pm
SEBERANG PERAI – Calon Barisan Nasional (BN) untuk kerusi Parlimen Kepala Batas, Datuk Seri Reezal Merican Naina Merican berkata, sebahagian generasi emas khususnya di sekitar Kampung Paya Keladi di sini sudah mengenalinya sewaktu kecil.
Justeru, beliau yang juga penyandang kerusi Parlimen itu sejak dua penggal lalu meluahkan kegembiraan apabila berpeluang menjenguk golongan itu termasuk rakan kepada arwah ibunya, Habsah Che Din.
“Dulu, saya dikenali sebagai anak kepada Misi Besah (nama panggilan untuk arwah ibu Reezal Merican yang bertugas sebagai jururawat ketika itu). Jadi, orang tahu ini (beliau) anak kepada Misi Besah.
“Barangkali, ia (populariti arwah ibu) membolehkan saya menumpang kepada sedikit keupayaan sekali gus membuka ruang bantuan untuk saya lebih dikenali,” katanya selepas melakukan program Ziarah Kasih terhadap warga emas dan orang kurang upaya (OKU) di sekitar Kampung Permatang Tinggi B dan Kampung Paya Keladi Masjid, Kepala Batas, di sini hari ini.
Dalam pada itu, Reezal Merican menganggap perjalanan kempen Pilihan Raya Umum ke-15 (PRU15) beliau di Kepala Batas setakat ini amat memuaskan.
“Mereka (pengundi serta penduduk setempat yang ditemui) tak ada buat apa-apa permintaan sangat. Mereka cuma nak tengok wajah saya (turun padang) kerana pembangunan di Kepala Batas ini sebenarnya agak pesat.

“Walaupun (tinggal) di kampung, mereka berada tidak jauh dari pusat bandar dan ini menjadikan mereka berasa cukup dalam kehidupan mereka,” ujarnya.-KOSMO! ONLINE


Penutupan LRT Laluan Kelana Jaya elak kemalangan berulang
Oleh SITI A'ISYAH SUKAIMI

10 November 2022, 4:32 pm
PETALING JAYA – Penutupan Transit Aliran Ringan (LRT) Rapid Rail Laluan Kelana Jaya perlu dibuat bagi mengelakkan berlakunya kejadian kemalangan seperti yang pernah berlaku pada Mei tahun lalu.
Ketua Pegawai Eksekutif Kumpulan Prasarana, Mohd. Azharuddin Mat Sah berkata, penutupan itu juga tidak dapat dielakkan kerana pihaknya perlu memberi keutamaan kepada keselamatan penumpang.
“Kami tidak dapat melihat pergerakan tren tersebut pada skrin, jadi penting untuk kami membuat keputusan menggantung operasi dalam mengambil kira faktor keselamatan pengguna.
“Memang ini menyebabkan rakyat terjejas akibat perkhidmatan tergendala. Tapi kita perlu memberi keutamaan terhadap keselamatan lebih-lebih lagi kita tidak mahu apa yang berlaku pada tahun lalu berulang kembali.
“Sebab itu kita kena buat keputusan penting supaya masalah ini dapat diselesaikan secara kekal,” katanya pada taklimat hari kedua penutupan operasi beberapa stesen LRT Laluan Kelana Jaya hari ini.
Dalam pada itu, beliau mewakili Prasarana dan kumpulan tersebut turut memohon maaf kepada rakyat Malaysia dan pengguna pengangkutan awam darat susulan penutupan LRT Lauan Kelana Jaya.

“Seperti yang dikatakan, kita kena beri keutamaan keselamatan dan kita cuba yang terbaik untuk memastikan masalah ini diselesaikan secepat mungkin seterusnya LRT dapat beroperasi,” katanya.
Mengulas lanjut, katanya, sehingga kini sebanyak 100 bas pengantara beroperasi bagi mengambil dan menurunkan penumpang yang mana pihaknya turut menerima bantuan bas pengantara daripada Kerajaan Negeri Selangor serta syarikat Mara Liner Sdn. Bhd. – KOSMO! ONLINE


Zamani dah tak bongkok, sudah dibenarkan balik rumah
Oleh HANISAH SELAMAT

10 November 2022, 4:10 pm
PETALING JAYA – Tiga hari ditahan dalam wad usai pembedahan membetulkan tulang belakang melengkung akibat penyakit skoliosis, penyanyi Zamani Ibrahim kini dibenarkan pulang ke rumah.
Perkembangan terkini penyanyi berusia 51 tahun itu dikongsi isterinya, Nur Juliana Abd. Rani kepada Kosmo! Online.
“Assalamualaikum semua, alhamdulillah Zamani telah dibenarkan keluar hospital pada petang ini,” katanya dalam satu kiriman mesej kepada Kosmo! Online.
Juliana turut berkongsi berita gembira tersebut dalam Instagram yang disertakan video Zamani sedang berjalan dalam keadaan tegak sambil diiringi jururawat.
Keadaan vokalis Slam selepas menjalani prosedur tersebut sangat berbeza kerana sebelum ini pergerakannya terbatas disebabkan tulang membengkok berbentuk S yang membuatkan fizikalnya menjadi bongkok.
Menerusi mesej sama, pasangan suami isteri terbabit turut menzahirkan penghargaan buat semua pihak yang membantu melancarkan urusan hingga dapat menjalani pembedahan termasuk kepada ikon penyiaran, Datuk Aznil Nawawi atau Pak Nil.

“Saya dan Zamani ingin merakamkan jutaan terima kasih kepada doktor, pasukan pembedahan dan semua kakitangan Sunway Medical Centre Velocity.
“Terima kasih juga kepada semua yang mengambil berat dan mendoakan Zamani sepanjang beliau menjalani pembedahan sehingga ke hari ini.
“Kepada Pak Nil, semua peminat, pihak media dan penyumbang dana, segala budi baik dan doa anda semua amat kami hargai sehingga akhir hayat,” katanya.
Terdahulu, penyanyi Gerimis Mengundang yang berhadapan penyakit skoliosis sejak tahun 2015 menjalani pembedahan membetulkan tulang belakangnya pada 7 November lalu.
Prosedur pembedahan yang dilakukan di sebuah pusat perubatan di Cheras itu mengambil masa hampir tujuh jam untuk disempurnakan.
Selain perlu menjalani rawatan susulan, zamani juga perlu melakukan latihan fisioterapi untuk cepat sembuh. Proses penyembuhan hanya mengambil masa antara dua hingga empat minggu.
Difahamkan Zamani harus mendapatkan rehat sehingga tiga bulan sebelum boleh kembali aktif dalam arena seni suara.- KOSMO! ONLINE


Baby Shima sakan bergelek, penari hanya berseluar dalam
Oleh MOHAMMAD SHAHEMY AZMI

10 November 2022, 3:50 pm
PETALING JAYA – Penyanyi dangdut sensasi Baby Shima kembali ‘memancing’ perhatian netizen apabila berkongsi video sedang ligat menari bersama sekumpulan lelaki yang hanya memakai seluar dalam.
Menerusi perkongsian terkini dalam Instagramnya, penyanyi berusia 30 tahun itu dilihat asyik berjoget sambil dikelilingi tiga lelaki berseluar dalam, namun masih memakai baju.
Lebih menjengkelkan apabila kumpulan penari itu turut mempamerkan aksi tarian erotik dan mengghairahkan.
“Dah ‘release’ guys! Video muzik Sejenak Sendiri ini boleh kalahkan penari Datuk AlifF Syukri tak? Video penuh dalam YouTube Nagaswara Official. Terima kasih,” tulis Shima.
Difahamkan klip tersebut merupakan sebahagian daripada video muzik untuk single terbaharunya berjudul Sejenak Sendiri bagi pasaran di Indonesia.
Bagi mengelak dirinya menerima komen-komen ‘pedas’ daripada netizen, Shima menutup ruangan komen pada hantaran tersebut.

Bagaimanapun, hasil tinjauan Kosmo! Online terhadap video muzik Sejenak Sendiri dalam YouTube mendapati tiada adegan penari berseluar dalam dipaparkan seperti yang dikongsikan menerusi Instagram.
Sejak dilancarkan sekitar 15 jam lalu, video muzik Sejenak Sendiri sudah memperoleh sejumlah hampir 8,000 tontonan dalam YouTube.
Rata-rata pendengar memuji lagu ciptaan Ipoenk ZA itu sungguh menusuk hati selain sedap didengari.
Shima sebelum ini sudah beberapa kali dikecam netizen atas tindakannya yang kurang menyenangkan.
Antaranya dia pernah meluahkan keinginan untuk menjadi sebahagian daripada model seluar dan baju dalam sebuah jenama terkenal antarabangsa.
Kata Shima, segelintir selebriti tempatan sudah pun menjadi wajah bagi memperagakan jenama tersebut, tetapi hanya dia masih belum dirisik. – KOSMO! ONLINE


Wanita diragut lelaki bermotosikal sekitar Stesen LRT Sri Rampai
Oleh TUAN NURHIDAYAH TUAN AB.GHANI

10 November 2022, 4:44 pm
KUALA LUMPUR – Seorang wanita berdepan detik cemas apabila diragut dua lelaki bermotosikal ketika berjalan dari Stesen LRT Sri Rampai, Titiwangsa, disini semalam.
Ketua Polis Daerah Wangsa Maju, Superintendan Ashari Abu Samah berkata, mangsa yang berusia 25 tahun itu berjalan seorang diri pada waktu kejadian dan diragut kira-kira pukul 7 pagi.
“Mangsa sedang berjalan dari Stesen LRT Sri Rampai ke jalan Simpang Desa Putra telah didekati sebuah motosikal yang dinaiki dua lelaki disyaki warga tempatan.
“Dua suspek berkenaan telah meragut beg yang mengandungi komputer riba dan sebuah telefon bimbit.
“Suspek yang bersenjatakan pisau berjaya melarikan beg milik wanita tersebut,” katanya dalam kenyataan.
Menurut Ashari, mangsa tidak dapat mengecam jenis dan nombor pendaftaran motosikal yang dinaiki suspek.

Bagaimanapun, tiada kecederaan dilaporkan berlaku terhadap mangsa. – KOSMO! ONLINE


China musnah barang tiruan berharga lebih RM320 bilion
Oleh KOSMO!

11 November 2022, 9:30 pm
BEIJING – Pihak berkuasa di China memusnahkan 3,000 tan produk tiruan bernilai AS$69 billion (RM320.3 bilion) dalam acara yang diadakan di 17 wilayah dan bandar, demikian menurut Televisyen Pusat China (CCTV) seperti dilaporkan laman berita Wion News semalam.
Barang rampasan itu termasuk jenama tiruan minuman beralkohol dalam botol daripada Treasury Wine Estate dan pengeluar baijiu mewah (minuman keras) Kweichow Moutai, lapor media kerajaan.
Satu kenyataan daripada Pentadbiran Negeri bagi Peraturan Pasaran memetik pegawai Sichuan, Yang Xingping sebagai berkata, pemerintah telah mengutamakan aktiviti membanteras pelanggaran dan ‘membetulkan secara paksa fenomena haram dan huru-hara melalui kawalan ketat’.
‘Operasi pemusnah’ adalah sebahagian daripada Minggu Publisiti Dasar Persaingan Adil China 2022.
Acara awam sedemikian bukan perkara biasa di China, di mana pengeluar barang tiruan kekal menjadi industri besar walaupun terdapat percubaan untuk memusnahkannya.
Terdahulu pada Rabu lalu, gergasi peruncitan Amazon membongkar tiga operasi pemalsuan barang di China dengan bantuan Biro Keselamatan Awam (PSB) dan Unit Jenayah Tiruan (CCU) Amazon.

Gergasi e-dagang itu berkata, lebih 240,000 barangan tiruan telah dirampas oleh penguatkuasa undang-undang di wilayah Guangdong dan Jiangxi.
“Kami menghargai penguatkuasaan undang-undang yang bertindak atas rujukan kami dan meneruskan kes-kes ini secara menyeluruh,” kata peguam CCU Amazon, Kebharu Smith dalam satu kenyataan.
Pertubuhan Kerjasama Ekonomi dan Pembangunan (OECD) menganggarkan, perdagangan global dalam produk tiruan adalah sebanyak AS$464 bilion (RM2.15 trilion) pada 2019 dan berkata, ledakan dalam e-dagang pada 2020 hingga 2021 membawa kepada pertumbuhan besar dalam bekalan barangan tiruan. – Agensi


Lagi kes budak lemas di Kemaman
Oleh NIK NUR IZZATUL HAZWANI NIK ADNAN

11 November 2022, 11:29 pm
KEMAMAN – Seorang budak lelaki berusia 10 tahun dikhuatiri lemas akibat dihanyutkan arus deras di alur sungai Kuala Kemaman berhampiran Pantai Marina di sini hari ini.
Sewaktu kejadian pada pukul 3 petang itu, mangsa, Mohamad Aiman Asyraf Shahrulzaman, 11, yang merupakan murid tahun lima Sekolah Kebangsaan Chukai sedang mandi bersama dua rakannya.
Ketua Polis Daerah Kemaman, Superintendan Hanyan Ramlan berkata, pihaknya hanya menerima maklumat berhubung kejadian lemas menimpa mangsa pada pukul 4.30 petang.
“Siasatan awal mendapati mangsa yang menetap di Taman Bukit Kuang Sejahtera di sini dikatakan ke lokasi kejadian dengan berbasikal.
“Dia kemudiannya mandi di muara sungai itu bersama dua rakan sekolahnya yang berusia 9 dan 12 tahun,” katanya di lokasi kejadian di sini hari ini.
Hanyan berkata, sewaktu Mohamad Aiman Asyraf mandi sungai bersama rakan-rakannya, hujan lebat turun menyebabkan dia dihanyutkan arus deras.

Hanyan berkata, seramai 50 anggota pelbagai agensi penyelamat telah dikerah untuk melaksanakan operasi mencari dan menyelamat kanak-kanak terbabit.
Beliau menasihatkan ibu bapa supaya sentiasa memantau aktiviti anak-anak dan tidak membenarkan anak bermain air dalam cuaca tidak menentu pada masa ini.
“Ini kejadian lemas melibatkan kanak-kanak yang kedua dilaporkan di daerah ini dalam tempoh dua hari,” katanya.
Kosmo! hari melaporkan Mohammad Aman A. Suhimi, 9, maut akibat dihanyutkan arus deras sewaktu mandi di alur sungai berhampiran Kampung Batu 9, Ibok di sini. – KOSMO! ONLINE


De Bruyne pilihan kapten Liga Fantasi minggu ini
Oleh KOSMO!

11 November 2022, 10:04 pm
PERLAWANAN minggu ke-16 adalah saingan terakhir sebelum perlawanan Liga Perdana Inggeris (EPL) berehat untuk memberi laluan kepada Piala Dunia Qatar 2022 yang membuka tirai pada 20 November ini.
Apa yang membimbangkan, kemungkinan pemain akan berhati-hati untuk beraksi kerana khuatir mengalami kecederaan saat akhir bakal memberi kesan kepada prestasi masing-masing untuk Liga Fantasi minggu ini.
Jika anda masih tidak menggunakan wildcard, jadi minggu ini adalah pilihan tepat untuk menentukan pilihan pemain terbaik yang anda fikir mampu meraih mata tertinggi pada perlawanan minggu ke-16 ini.
Justeru, Kosmo! berkongsi panduan buat para pengurus FPL mengenai pemilihan kesebelasan pemain yang mampu membantu anda membuat pilihan bagi meraih mata maksimum pada minggu ini.
PENJAGA GOL
VICENTA Guaita dijangka tiada masalah memastikan gawang Crystal Palace tidak bolos kepada Nottingham Forest selepas meraih sembilan mata ketika menewaskan Southampton 1-0.
PERTAHANAN
JOAO Cancelo menjadi pilihan tepat bagi minggu ini bagi menebus kekecewaannya selepas dilayangkan kad merah minggu lalu, jadi dia menjadi pilihan tepat minggu ini untuk diturunkan menentang Brentford.

TENGAH
LEANDRO Trossard tidak mengecewakan apabila sering membantu mengutip mata dan memberi bayangan mampu meletup minggu ini selepas berdepan Aston Villa.
PENYERANG
PENYERANG Tottenham, Harry Kane adalah pemain yang dilihat mampu mencabar penggempur Leeds United apabila sudah menjaringkan 11 gol setakat ini.
KAPTEN
SEMBILAN bantuan gol yang dilakukan setakat ini meletakkan pemain tengah Manchester City, Kevin De Bruyne antara calon paling tepat bagi mengisi posisi tersebut. Pemain Belgium ini menjadi aset penting buat pengurus FPL untuk mengutip mata penuh. – KOSMO! ONLINE


Syarikat Jepun keluar produk gula-gula tanpa rasa
Oleh KOSMO!

11 November 2022, 8:30 pm
TOKYO – Sebuah rangkaian kedai serbaneka terbesar di Jepun baru-baru ini melancarkan produk baharu iaitu gula-gula tanpa rasa, lapor laman berita Oddity Central semalam.
Lawson Inc. sedang menguji pasaran beberapa produk baharu termasuk item dipanggil Aji no Shinai (gula-gula tanpa rasa).
Berdasarkan maklumat pada pembungkus produk tersebut, gula-gula itu hanya mempunyai dua bahan iaitu polydextrose pengganti gula sintetik dan erythritol pengganti gula organik.
Kakitangan laman berita SoraNews yang mencuba gula-gula itu berkata, bahawa ia mempunyai aroma yang hambar dan hampir menyamai rasa minuman sukan yang kurang ekstrem.
Kemanisan gula-gula itu dikatakan setanding dengan rasa manis pada nasi putih.
Pasaran produk itu bergantung kepada pelanggan yang membelinya. Sekiranya mendapat undian yang memberangsangkan, Lawson akan mengekalkan pengeluaran untuk membolehkan pembeli menikmati ‘rasa kosong’ untuk tahun-tahun akan datang. – Agensi


PRU15: #KataJanjiSungaiBuloh bukan saudagar mimpi bulan bintang
Oleh NUR ALWANI ZAFIRAH KHAIRUL

11 November 2022, 8:30 pm
PETALING JAYA – Calon Barisan Nasional (BN) bagi Parlimen Sungai Buloh, Khairy Jamaluddin Abu Bakar menyasarkan empat fokus utama untuk membangunkan Sungai Buloh meliputi aspek sejahtera, digital, sihat dan lestari menerusi manifestonya berdepan Pilihan Raya Umum ke-15 (PRU15).
Khairy Jamaluddin dalam satu perkongsian video di Twitternya sebentar tadi memaklumkan #KataJanjiSungaBuloh merupakan slogannya dalam membela nasib penduduk di Sungai Buloh.
“Ia merupakan satu iltizam dan janji saya kepada tuan-tuan dan puan-puan (penduduk Sungi Buloh) sekiranya saya dipilih di hari pengundian pada minggu hadapan.
“Bertemakan Kita Jaga Sungai Buloh, Kita Jaya Malaysia, manifesto saya ini mengandungi empat teras utama iaitu Sejahtera Sungai Buloh, Digital Sungai Buloh, Sihat Sungai Buloh dan Lestari Sungai Buloh.
“Saya ini bukanlah saudagar mimpi yang menjanjikan bulan dan bintang, tetapi kesemua pengisian ini dibentuk bersandarkan pengalaman saya sebagai Ahli Parlimen selama tiga penggal di Rembau serta pernah menerajui tiga kementerian sebelum ini,” katanya.
Menurut Penyandang kerusi Parlimena Rembau itu, beliau yakin empat aspek yang dipertaruhkan itu adalah sesuatu yang mampu dilakukan sebagai Ahli Parlimen Sungai Buloh.

“Saya percaya semua isi kandungan manifesto saya ini mampu dilaksana dan dicapai.
“Perincian lanjut mengenai empat teras utama Kata Janji Sungai Buloh akan saya huraikan dalam video-video akan datang,” ujarnya.
Beliau juga mengharapkan sokongan penuh daripada pengundi Sungai Buloh dalam memberi kepercayaan terhadapnya untuk menjadi wakil membawa suara penduduk di sini.
“Saya amat harapkan sokongan semua pengundi Sungai Buloh, Kata Janji Sungai Buloh ini adalah tekad dan komitmen saya kepada pengundi Sungai Buloh sekiranya diberi peluang sebagai Ahli Parlimen di sini.
“Saya akan berusaha sepenuh daya bagi membalas kepercayaan seluruh pengundi,” katanya.
Dalam pada itu, Parlimen Sungai Buloh bakal menyaksikan pertandingan tujuh penjuru melibatkan Khairy Jamaluddin (BN), Datuk R. Ramanan (Pakatan Harapan), Mohd. Ghazali Md. Hamin (Perikatan Nasional), Mohd. Akmal Mohd. Yusof (Pejuang), Ahmad Jufliz Faiza (Parti Rakyat Malaysia) dan Nurhaslinda Basri serta Syed Abdul Razak Syed Long Alsagof masing-masing calon Bebas. – KOSMO! ONLINE


[VIDEO] Feri Langkawi dalam proses pembaikan terbakar
Oleh NUR AMALINA AZMAN

11 November 2022, 8:39 pm
LANGKAWI – Sebuah feri yang dalam proses pembaikan di limbungan kapal di Bukit Malut, di sini terbakar pada petang ini.
Ketua Bomba Zon Langkawi, Penguasa Bomba Mohd. Fadzullah Mohd. Noor berkata, pihaknya menerima maklumat mengenai kejadian pada pukul 5 petang tadi.
Katanya, tiga jentera bomba dari Balai Bomba dan Penyelamat (BBP) Langkawi dan satu jentera dari BBP Persiaran Putra diarahkan ke lokasi kejadian.
“Sebaik tiba di lokasi, kebakaran didapati melibatkan bilik enjin sebuah feri yang berada di atas tanjakan kerana dalam proses pembaikan.
“Kerja-kerja pemadaman dilakukan dengan menggunakan air dan 11 tong buih pada peringkat pertama pemadaman,” katanya dalam kenyataan di sini hari ini.
Menurutnya, sebanyak 12 tong buih tambahan dihantar ke lokasi bagi peringkat seterusnya.

“Kebakaran dapat dikawal pada pukul 6.46 petang tadi dan proses pemadaman masih giat dilakukan,” ujarnya.
Tambahnya, tiada kecederaan dilaporkan dalam kejadian itu. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Guru dapat peluang kedua, kes rogol dibicara semula
Oleh MOHD YUNUS YAKKUB

11 November 2022, 8:13 pm
SHAH ALAM – Seorang guru sekolah rendah memperoleh peluang kedua selepas Mahkamah Tinggi hari ini mengarahkan kesnya merogol seorang murid dibicarakan semula di Mahkamah Sesyen Sepang, dekat sini.
Pesuruhjaya Kehakiman Julia Ibrahim memutuskan demikian selepas rayuan semakan semula terhadap sabitan bersalah oleh perayu, Mohd. Ziqrul Fhahmie Deraman 32, yang dihukum 15 tahun penjara dan tujuh sebatan sebelum ini.
Mohd. Ziqrul juga dijatuhkan penjara lima tahun atas tuduhan mencabul dalam keputusan diberikan Mahkamah Sesyen Sepang pada 18 November 2020.
Julia dalam penghakimannya berkata, mendapati rekod rayuan terutamanya nota-nota keterangan serta exhibit adalah tidak lengkap dan ini akan memprejudiskan perayu di dalam pendengaran rayuannya.
“Dengan itu, demi keadilan kedua-dua pihak, kes ini diarah dibicarakan semula,” katanya.
Mahkamah juga menetapkan jaminan RM15,000 dikekalkan kepada perayu.

Terdahulu pada prosiding itu, perayu diwakili Peguam Haresh Mahadevan dan Ramzani Idris semasa hujahan mereka telah membangkitkan bahawa kecacatan di dalam rekod rayuan.
“Ini memprejudiskan perayu yang mana rayuan perayu akan diprejudiskan jika perayu gagal merujuk kepada keterangan-keterangan yang sepatutnya yang digunakan oleh hakim bicara dalam mensabitkan perayu ke atas pertuduhan-pertuduhan,” jelasnya.
Sementara, Timbalan Pendakwa Raya Aidatul Azura Zainal Abidin mengesahkan bahawa rekod rayuan adalah tidak teratur dan boleh memprejudiskan pihak-pihak.
“Bagaimanapun pihak pendakwaan memohon agar kes ini dibicarakan semula di Mahkamah Sesyen Sepang,” ujarnya.
Mengikut pertuduhan, Mohd. Ziqrul didakwa merogol seorang murid berusia 12 tahun pada 15 Februari 2015 di sekitar Kuala Langat.
Sabit kesalahan boleh dipenjara sehingga 20 tahun dan juga sebat mengikut Seksyen 376(1) Kanun Keseksaan
Sebutan semula kes di Mahkamah Sesyen Sepang pada 16 November ini. -KOSMO!ONLINE


Bendera PH diturunkan kerana menutup pagar Muzium Negara
Oleh AZMI NORDIN

11 November 2022, 11:05 pm
KUALA LUMPUR -Polis mengesahkan lelaki yang tular menurunkan bendera Pakatan Harapan merupakan wakil dari parti tersebut dan tindakannya itu adalah arahan Penguat Kuasa Kempen Pilihan Raya (PPKPR).
Dalam pada itu, arahan menurunkan bendera tersebut dikeluarkan kerana bendera itu telah menutup pagar bahagian hadapan Muzium Negara.
Ketua Polis Daerah Brickfields, Asisten Komisioner Amihizam Abdul Shukor berkata, semalam, tular video lelaki menurunkan bendera Pakatan Harapan di hadapan Muzium Negara yang berdurasi 34 saat.
Jelasnya, seorang individu telah merakam dan menularkannya di media sosial tanpa bertanyakan tujuan lelaki itu bertindak demikian.
“Lelaki yang menurunkan bendera dalam video tersebut merupakan Ejen Pemantau Pakatan Harapan yang mendapat arahan yang dikeluarkan oleh Ketua PPKPR P121-01 bersama wakil Polis Diraja Malaysia (PDRM) PPKPR Lembah Pantai.
“Arahan tersebut dikeluarkan setelah perbincangan dibuat dengan wakil calon kerana pemasangan bendera tersebut telah menutup pagar bahagian hadapan Muzium Negara,” katanya dalam satu kenyataan hari ini.

Sehubungan itu, Polis Kuala Lumpur menasihatkan orang ramai agar tidak menularkan sebarang video atau maklumat sebelum membuat semakan tentang kesahihannya. -KOSMO! ONLINE.


Pak Su Mid, ulama terkenal Kedah meninggal dunia
Oleh JAMLIAH ABDULLAH

11 November 2022, 10:52 pm
ALOR SETAR – Ulama terkenal Kedah, Pak Su Mid atau nama sebenarnya Abdul Hamid Ismail, 96, meninggal dunia hari ini dipercayai kerana sakit tua.
Difahamkan Allahyarham Abdul Hamid meninggal dunia kira-kira pukul 6 petang tadi di sebuah hospital swasta di sini.
Menurut Ketua Polis Daerah Padang Terap, Deputi Superintendan Mulkiaman Manzar, jenazah Allahyarham dibawa ke rumahnya di Kuala Pai Bukit Tembaga, Kuala Nerang, dekat sini.
“Saya difahamkan Allahyarham meninggal dunia akibat sakit tua dan sudah beberapa lama dikhabarkan tidak sihat,” katanya ketika dihubungi di sini hari ini.
Katanya, jenazah Allahyarham, Pak Su Mid dijangka dikebumikan pada pagi esok.
Pak Su Mid dilahirkan pada 1926 di Jerlun dan terkenal dengan kata-kata hikmahnya yang disampaikan secara mendalam dan penuh kiasan.

Antara amalan Allahyarham ialah tidak pernah meninggalkan puasa sunat sejak 30 tahun lepas dan sering berwuduk.
Antara kitab yang menjadi rujukan Pak Su Mid ialah, Hilyatul Auliyak, Futuhat Makkiyah Ibn Arabi dan Khozinatul Asror. – KOSMO! ONLINE


Askar AS glamor kerana miliki wajah mirip Megan Fox
Oleh KOSMO!

11 November 2022, 8:08 pm
WASHINGTON – Seorang anggota wanita Tentera Udara Amerika Syarikat (AS) menjadi sensasi di internet kerana wajahnya  dikatakan mirip pelakon popular Hollywood, Megan Fox, lapor akhbar Daily Star semalam.
Kerra Buerger  memiliki lebih 268,000 pengikut di laman TikTok disebabkan persamaan tersebut.
Dia baru-baru ini  tular kerana memaparkan kehidupan  sebagai seorang anggota tentera udara sedangkan  kerjaya itu didominasi oleh kaum lelaki.
Dalam sebuah klip yang  video dimuat naik,  Kerra memaparkan situasi dia ditengking oleh pegawai atasan di berek askar ketika waktu malam.
Video itu menunjukkan Kerra cuba bercakap sebelum percakapannya dihentikan seorang pegawai lelaki yang sedang menengking.
Ia kemudian menerima pelbagai komen netizen yang meluahkan penghormatan mereka kepada  wanita seperti Kerra.

“Saya amat menghormati askar kita (AS) terutamanya wanita yang menyertainya. Mereka sama kental dengan lelaki,” kata seorang netizen.
Kerra kemudian memuat naik satu hantaran lain di laman Instagram Julai lalu, memaparkan dia sedang bersantai sambil minum di sebuah bar.
Hantaran tersebut kemudian menjadi perhatian netizen yang menyamakan wajah Kerra seperti Fox.
“Lebih cantik daripada Megan Fox, saya amat pasti,” kata seorang netizen. – Agensi


Keluarga kecoh mayat tertukar
Oleh KOSMO!

11 November 2022, 7:30 pm
BANGKOK – Sebuah majlis pengebumian di wilayah Prachin Buri, tengah Thailand kecoh apabila menerima mayat  yang salah selepas pihak hospital tersilap menyerahkan jasad individu berlainan, lapor laman berita Thaiger kelmarin.
Ahli keluarga wanita berusia 58 tahun, Somnuk Kongto yang mati dalam kemalangan jalan raya Selasa lalu ketika itu menanti mayatnya di sebuah wat Siam.
Saudara lelakinya membawa pulang mayat tersebut dari sebuah bilik mayat di Hospital Chaophraya Abhaibhubejhr dan membawanya ke wat itu untuk upacara keagamaan.
Ahli keluarga mendiang bagaimanapun terkejut apabila mendapati ia bukan mayat Somnuk kerana si mati memiliki warna kulit lebih cerah dan tidak kelihatan seperti terlibat dalam kemalangan jalan raya.
Ahli keluarga berkenaan kemudian menelefon kakitangan bilik mayat sebelum pihak hospital menyedari berlakunya kesilapan oleh pihaknya.
Kakitangan dilaporkan tersilap menyerahkan mayat seorang wanita berusia 33 tahun dari wilayah Suphan Buri.

Kedua-dua keluarga kemudian tiba di fasiliti itu dan mayat dua wanita tersebut kemudian diserahkan kepada waris sebenar.
Saudara lelaki mendiang Somnuk mengaku bertanggungjawab atas insiden itu kerana tidak memeriksa mayat yang diterimanya terlebih dahulu sebelum meninggalkan hospital.
Menurut kakitangan hospital, mereka tertukar kedua-dua mayat itu disebabkan wajah si mati yang kelihatan serupa dan menyerahkan jasad yang salah kepada saudara lelaki Somnak. – Agensi


“Hampir semua pengundi di Port Dickson kenal saya”- Abdul Rani
Oleh ZAKKINA WATI AHMAD TARMIZI

11 November 2022, 7:35 pm
PORT DICKSON – Setelah seminggu berkempen, calon Bebas di Parlimen Port Dickson, Abdul Rani Kulup Abdullah memaklumkan, sudah melawat hampir keseluruhan kawasan di daerah ini.
Beliau yang juga aktivis sosial berkata, hasil maklum balas yang diterimanya, rata-rata semua penduduk sememangnya telah mengenali dirinya.
“Sejak 2 November lalu, saya sudah berada di Port Dickson dan mula bertemu dengan penduduk sekitar. Pada mulanya mereka (penduduk) tidak yakin saya akan bertanding di sini namun selepas melihat manifesto, mereka mula berubah.
“Saya banyak berkempen di kedai makan, restoran dan lokasi tumpuan orang ramai. Jika dilihat semua penduduk di sini mengenali saya dan rasanya kurang daripada dua peratus sahaja yang tidak mengenali saya,” katanya ketika ditemui pemberita di Bandar Sunggala, di sini hari ini.
Sementara itu, ditanya keadaan dirinya setakat seminggu berkempen, Abdul Rani berkata dia semakin bersemangat malah gambar tular yang menunjukkan dia berada dalam keadaan keletihan baru-baru ini hanyalah gimik sahaja.
“Saya cuba menarik perhatian dengan meletakkan gambar seolah-olah saya agak letih kerana sibuk berkempen. Itu hanya salah satu gimik, saya seronok berkempen.

“Sekarang ini, saya lebih fokus kepada platform media sosial seperti Facebook dan TikTok bagi menarik sokongan pengundi muda dan anggota tentera,” katanya lagi.
Abdul Rani dalam pada itu berharap, pengundi di Port Dickson dapat memilih dirinya pada hari pengundian Pilihan Raya Umum Ke-15 (PRU15) pada 19 November ini.
“Sejak saya datang ke sini, ramai orang yang mula mengenali dan mereka ajak bergambar. Jadi, saya berharap mereka boleh mengundi saya dan saya akan membawa suara mereka ke Parlimen,” katanya lagi.
Selain Abdul Rani, Parlimen Port Dickson juga akan ditandingi oleh calon Pakatan Harapan (PH), Datuk Seri Aminuddin Harun; calon Barisan Nasional (BN) Datuk P.Kamalanathan; calon Pejuang, Dr. Ahmad Idham Ahmad Nadzri dan calon Perikatan Nasional (PN), Rafiei Mustapha. – KOSMO! ONLINE


PRU15: Mohon maaf kata undi BN, PH masuk neraka
Oleh MOHD. RAFIE AZIMI

11 November 2022, 7:39 pm
ALOR SETAR – Ketua Pemuda Pas Sik, Mohd. Shahiful Mhd. Nasir memohon maaf atas keterlanjuran katanya dengan menyatakan sesiapa mengundi Barisan Nasional (BN) dan Pakatan Harapan (PH) akan masuk neraka.
Permohonan maaf tersebut dibuat menerusi satu video ringkas berdurasi 34 saat yang dipaparkan di laman media sosial Facebook Pemuda Pas Sik, hari ini.
Mohd. Shahiful mengakui perkara berkaitan syurga dan neraka tidak ditentukan hanya kepada penyokong BN dan PH, sebaliknya melibatkan secara umum yang melakukan kebaikan atau kejahatan.
“Saya ingin memohon kemaafan kepada semua pihak yang telah tersinggung dengan ucapan yang telah tular sebelum ini.
“Saya sekali lagi ingin memohon maaf kepada semua atas kekhilafan disampaikan. Semoga Allah ampunkan dosa kita semua,” katanya.
Video tersebut turut dimuat naik dengan status Facebook yang meminta semua pihak agar menghentikan segala bentuk sebaran klip video ceramahnya sebelum ini.

Ia bagi menjamin keharmonian selain memastikan Pilihan Raya Umum Ke-15 (PRU15) bebas daripada isu perkauman dan agama yang melampau.
Dalam status sama, beliau turut menegaskan bahawa apa saja tindakan yang cenderung terhadap kemungkaran dilakukan sesiapa pun, tetap merupakan perkara yang salah dan wajib ditegah.
Menerusi petikan siaran secara langsung ceramah PN di Unit Daerah Mengundi (UDM) Bendang Man dekat Sik baru-baru ini, Mohd. Shahiful terlebih dahulu mengingatkan kalangan pengundi agar mengundi PN.
“Siapa pangkah BN dan PH, masuk ‘pi’ neraka,” katanya.
Susulan penyebaran klip video tersebut, Mohd. Shahiful dikecam pelbagai pihak yang tidak berpuas hati dengan kenyataannya itu. – KOSMO! ONLINE


Pengantin baru buat persiapan ke majlis kahwin di PPS
Oleh ROHANA ISMAIL

11 November 2022, 8:07 pm
RANTAU PANJANG – Seorang pengantin lelaki terpaksa membuat persiapan untuk ke majlis persandingan di rumah isterinya di pusat pemindahan sementara (PPS) Sekolah Kebangsaan (SK) Gual To’ Deh di sini selepas rumah keluarganya dinaiki air sejak lima hari lalu.
Muhamad Sharulnizam Kamarudin, 21, dan keluarga tinggal di PPS berkenaan apabila rumah mereka di Kampung Bendang Perol di sini digenangi air setinggi 0.5 meter.
Bapa pengantin, Kamarudin Setapa, 53, berkata, anaknya tiada pilihan selain di PPS itu untuk membuat persiapan ke majlis persandingan di rumah pengantin perempuan, Nor Alia Tashneem Ramli, 21, di Kampung Bongor dekat Pasir Mas.
Menurutnya, kenduri kahwin di sebelah pengantin perempun diteruskan apabila rumah mereka masih selamat dan tidak lagi dilanda bah.
“Mujur rumah keluarga pengantin perempuan belum dinaiki air. Jadi, kenduri tetap diteruskan. Cuma majlis menyambut menantu yang sepatutnya turut diadakan hari ini bagi sebelah pihak kami akan ditunda sehingga air surut.
“Selain pengantin lelaki, segala persiapan perkahwinan untuk dibawa ke rumah pengantin perempuan seperti gubahan hantaran perkahwinan dan pulut semangat yang ditempah dibuat di PPS,” katanya ketika ditemui pemberita di PPS SK Gual To’ Deh di sini hari ini.

Kamarudin dan keluarganya merupakan salah sebuah daripada enam keluarga yang kini ditempatkan di PPS tersebut selepas air naik di kawasan rumah mereka di Kampung Bendang Perol sejak lima hari lalu.
Menurut Kamarudin berkata, keluarganya telah membatalkan tempahan makanan dan khemah untuk majlis menyambut menantu hari ini.
Katanya, dia akan menunggu situasi banjir surut terlebih dahulu dan akan membuat keputusan mengenai majlis menyambut menantu di rumahnya selepas ini.
“Saya akan adakan majlis menyambut menantu itu pada hari lain. Saya tunggu banjir surut sehingga kami semua dapat pulang ke rumah,” katanya. – KOSMO! ONLINE


Sindiket gagal seludup 50 ketulan mampat ganja
Oleh SYED AZLAN SAYED HIZAR

11 November 2022, 7:22 pm
PADANG BESAR – Cubaan satu sindiket menyeludup 50 ketulan mampat ganja gagal apabila dadah tersebut ditemui di kawasan sempadan Malaysia-Thailand di Chuping, dekat sini semalam.
Dua guni berisi ketulan mampat ganja itu ditemui di dalam semak oleh anggota Batalion 3 Pasukan Gerakan Am (PGA) kira-kira pukul 5.30 pagi.
Ganja yang berjaya dirampas itu dianggarkan bernilai RM125,000.
Ketua Polis Daerah Padang Besar, Asisten Superintendan Mohd. Shokri Abdullah berkata, anggota kemudian melakukan pemerhatian di lokasi tersebut selama dua jam, namun tiada sebarang pergerakan dikesan.
“Polis percaya suspek dipercayai dari negara jiran memikul dua guni dedak berisi bahan terlarang itu untuk diseludup ke negara ini.
“Penyeludup berkemungkinan mencampakkan guni itu ke kawasan semak selepas mendapat maklumat kehadiran anggota keselamatan,” katanya pada sidang akhbar di Ibu Pejabat Polis Daerah Padang Besar di sini hari ini.

Kejayaan tersebut adalah antara rampasan dadah jenis ganja tanpa tangkapan terbesar di Padang Besar pada tahun ini.
Menurut Mohd. Shokri, siasatan awal mendapati dadah berkenaan diseludup melalui jalan sempadan.
“Penyeludup dikesan memotong pagar keselamatan bagi memudahkan pergerakan menyeludup dadah dari negara jiran ke Malaysia,” ujarnya.
Tambahnya, jumlah ganja yang dirampas itu mampu membekalkan kepada 100,000 penagih di seluruh negara. – KOSMO! ONLINE


Agong santuni keluarga mangsa kemalangan
Oleh ZULKIFLI MANZOR

11 November 2022, 7:44 pm
PETALING JAYA – Konvoi membawa Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah terserempak dengan satu kemalangan di Batu 12, Jalan Kuantan – Gambang, Pahang petang tadi.
Istana Negara dalam satu kenyataan berkata, Yang di-Pertuan Agong telah berkenan menuruni kenderaan rasmi Baginda untuk menyantuni keluarga penunggang motosikal yang maut dalam kemalangan itu.
Menurut Istana Negara, Seri Paduka Baginda ketika itu dalam perjalanan dari Istana Abdulaziz di Kuantan, Pahang ke Istana Negara di Kuala Lumpur.
“Seri Paduka Baginda menzahirkan rasa sedih dengan kemalangan yang telah meragut nyawa penunggang motosikal itu dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu,” kata kenyataan itu sebentar tadi.
Kata Istana Negara, Seri Paduka Baginda mendoakan agar roh Allahyarham dicucuri rahmat oleh Allah S.W.T dan ditempatkan bersama para solihin. – KOSMO! ONLINE


Jawi sediakan kelas pengajian buat mualaf secara percuma
Oleh MOHD. HUSNI MOHD. NOOR

11 November 2022, 7:16 pm
PUTRAJAYA – Jabatan Agama Islam Wilayah Persekutuan (Jawi) hari ini merasmikan kelas pengajian mualaf di lapan buah masjid terpilih di sekitar Kuala Lumpur yang sudah pun beroperasi mulai September lalu.
Jawi menerusi kenyataan akhbar hari ini berkata, kelas pengajian itu ditawarkan secara percuma malah turut menyediakan saguhati kepada mereka yang mengikuti kelas itu.
“Lapan masjid itu termasuk Masjid Salahuddin al-Ayubi, Taman Melati Setapak; Masjid Wilayah Persekutuan, Masjid Al-Imam Al-Ghazali, Manjalara Kepong; Masjid Al-Imam Ash-Shafie, Taman Maluri dan Masjid Usamah bin Zaid, Wangsa Maju.
“Masjid lain ialah Masjid Al-Muqarrabin, Bandar Tasik Selatan; Masjid Ar-Rahman, Jalan Pantai Baru dan Masjid Mahmoodiah, Presint 18, Putrajaya,” katanya.
Terdahulu, majlis perasmian disempurnakan oleh Ketua Penolong Pengarah Kanan Bahagian Pengurusan Dakwah Jawi, Khatijah Abd. Rahman di Masjid Al-Imam al-Ghazali, Bandar Menjalara, Kuala Lumpur.
Katanya, inisiatif berkenaan bertujuan menawarkan kemudahan kepada mualaf untuk mendalami ajaran Islam di masjid-masjid yang berhampiran sekali gus mendekatkan diri dengan aktiviti pengimarahan masjid.

Sejak tahun 2018, Jawi dengan kerjasama Majlis Agama Islam Wilayah Persekutuan (MAIWP) menyediakan program perlindungan sementara serta pusat bimbingan dan pendidikan kepada golongan mualaf di Kompleks Darul Hidayah (KDH), Jalan Sentul, Kuala Lumpur.
Usaha tersebut demi memastikan tiada golongan mualaf yang tercicir daripada mendapatkan pendidikan asas Islam.
Seramai 631 mualaf dari Wilayah Persekutuan telah menerima manfaat daripada program perlindungan sementara serta pusat bimbingan dan pendidikan di KDH itu.-KOSMO! ONLINE


Mahkamah: 7 Februari 2023 pendengaran permohonan Najib ketepi injunksi Mareva
Oleh NUZULSHAM SHAMSUDDIN

11 November 2022, 7:59 pm
KUALA LUMPUR – Mahkamah Tinggi di sini hari ini menetapkan 7 Februari tahun depan bagi prosiding pendengaran permohonan Datuk Seri Najib Tun Razak untuk mengetepikan injunksi mareva diperoleh 1Malaysia Development Berhad (1MDB) dan satu anak syarikatnya, untuk menghalangnya daripada melupuskan atau mengurangkan nilai mana-mana asetnya di Malaysia sehingga AS$681 juta.
Peguam Siva Kumar Kanagasabai mewakili 1MDB ketika dihubungi berkata, prosiding pendengaran itu akan berlangsung secara fizikal di hadapan Hakim Atan Mustaffa Yusoff Ahmad.
Semalam, mahkamah sama menolak permohonan Najib yang kini menjalani hukuman penjara 12 tahun di Penjara Kajang untuk menghadiri prosiding pendengaran tersebut.
Pada 8 Februari lalu, mahkamah membenarkan permohonan ex-parte (sebelah pihak) bagi injunksi mareva oleh 1MDB dan Global Diversified Investment Company Limited (dahulunya dikenali sebagai 1MDB Global Investments Limited), yang masing-masing merupakan plaintif pertama dan kelima, dalam saman 1MDB terhadap Najib dan beberapa individu lagi.
Injunksi mareva ialah perintah menghalang seseorang daripada melupuskan harta sementara menunggu penyelesaian tindakan undang-undang.
Injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman, namun sekiranya memerlukan lebih daripada jumlah itu, beliau perlu mendapatkan kebenaran bertulis daripada peguam 1MDB dan Global Diversified.

Perintah itu juga menyatakan, Najib mesti membuat pendedahan secara bertulis kepada 1MDB dan Global Diversified, berhubung asetnya sehingga pada nilai AS$681 juta, sama ada di dalam atau di luar negara, sama ada di bawah namanya sendiri atau tidak dan sama ada milikan secara tunggal atau secara bersama defendan lain.
Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) dinamakan sebagai defendan.
Turut dinamakan sebagai defendan ialah Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).
Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu. – KOSMO! ONLINE


Beribu-ribu ikan melompat naik ke atas jambatan
Oleh KOSMO!

11 November 2022, 7:00 pm
BANGKOK –  Penduduk Koh Lanta, di  wilayah Krabi mendapat durian runtuh apabila beribu-ribu ekor  ikan melompat naik ke atas sebuah jambatan di pulau berkenaan, lapor laman berita Thaiger semalam.
Mereka menangkap dan membawa pulang ikan-ikan itu untuk dimakan. Kejadian aneh ikan melompat  itu disedari seorang penduduk ketika berlabuh di sebuah jeti.
Baka ikan tersebut dikenali sebagai ‘Ta Maew’, sejenis ikan yang sering ditemui di Koh Lanta, demikian menurut pegawai di pejabat perikanan wilayah Krabi.
Pegawai tersebut berkata, ikan itu akan berenang ke  Koh Lanta pada dua musim iaitu  Mac dan November. Ia dikatakan pergi ke Koh Lanta untuk bertelur.
Seorang penduduk, Sunan Madsaron berkata, meskipun ia sesuatu yang normal untuk melihat kawanan ikan Ta Naew berenang di sepanjang pantai, dia tidak pernah melihat ikan-ikan itu  melompat ke atas jambatan.
Tidak dapat dipastikan mengapa ikan-ikan itu bertindak demikian, namun kadang kala ia melompat keluar dari air disebabkan paras oksigen yang rendah. – Agensi


Polis selesai enam kes pecah rumah
Oleh ISKANDAR SHAH MOHAMED

11 November 2022, 7:29 pm
KUALA LANGAT – Kelicikan dua lelaki memecah masuk enam rumah dan premis perniagaan di sekitar daerah ini sejak dua bulan lalu berakhir apabila mereka dicekup polis, kelmarin.
Kedua-dua suspek termasuk seorang warga Indonesia berusia 36 dan 44 tahun itu ditahan berasingan di sekitar Pandamaran, Klang bermula pukul 3.30 petang.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, penahanan itu dilakukan hasil laporan seorang pemilik kedai yang dipecah masuk di Jenjarom, Isnin lalu.
“Bertindak atas maklumat dan risikan, polis berjaya menahan dua lelaki berkenaan sehingga pukul 4.50 petang kelmarin.
“Kita turut merampas pelbagai barangan seperti telefon bimbit, komputer riba dan kamera selain pemutar skru serta pemotong wayar yang digunakan suspek,” katanya dalam kenyataan hari ini.
Jelas beliau, semakan mendapati salah seorang suspek mempunyai rekod jenayah lampau.

“Dengan tertangkapnya mereka, polis berjaya menyelesaikan empat kes di Saujana Putra dan dua kes di Banting melibatkan kerugian kira-kira RM60,000.
“Dua suspek itu direman selama enam hari sehingga Selasa minggu depan bagi membantu siasatan mengikut Seksyen 457 Kanun Keseksaan.,” ujarnya. -KOSMO!ONLINE


Ular sawa kekenyangan telan aligator
Oleh KOSMO!

11 November 2022, 6:00 pm
TALLAHASSEE, FLORIDA – Sebuah klip video tular di media sosial memaparkan bangkai seekor aligator dikeluarkan daripada perut seekor ular sawa Burma yang ditangkap di negeri Florida, Amerika Syarikat, lapor laman berita Indiatimes semalam.
Berdasarkan klip video tersebut, aligator itu dikeluarkan daripada perut ular sawa sepanjang 548 sentimeter (sm), yang ditemui seorang pekerja di Taman Negara Everglades.
Seorang saintis, Rosie Moore kemudian berkongsikan video tersebut di laman Instagram.
“Ular sawa Burma (Python molurus bivittatus) adalah antara spesies ular terbesar di dunia. Panjangnya boleh mencapai  609 sm.
“Ular ini dibunuh oleh mereka yang menemuinya. Bangkai ular ini diserahkan kepada makmal penyelidikan untuk prosedur nekropsi dan pengumpulan sampel saintifik,” kata Moore dalam video tersebut.
Tambah Moore, ular sawa invasif yang merupakan pemangsa kepada mamalia lain dan reptilia kecil itu merupakan masalah yang besar di Everglades.

Menurut majalah National Geographic, ular sawa Burma adalah sejenis haiwan karnivor yang sebahagian besarnya memakan mamalia dan burung.
Namun ada antaranya yang didapati memakan makanan lebih besar seperti babi atau kambing. – Agensi


Anwar perlu minta maaf tuduh tentera undi awal dibayar
Oleh SALEHUDIN MAT RASAD

11 November 2022, 6:56 pm
BERA – Perdana Menteri Datuk Seri Ismail Sabri Yaakob berkata, Pengerusi Pakatan Harapan Datuk Seri Anwar Ibrahim perlu memohon maaf kepada semua angkatan tentera atas penghinaannya yang menuduh tentera mengundi awal di Bera dibayar RM300.
Beliau berkata tuduhan jahat yang tidak benar itu merupakan satu penghinaan kepada anggota tentera yang selama menjadi benteng dalam mempertahankan negara.
“Saya minta kepada Anwar supaya tarik balik tuduhan kerana saya anggap tuduhan ini menghina anggota tentera di seluruh negara kerana bukan sahaja di Bera yang mengundi awal tetapi seluruh negara undi awal
“Saya harap Datuk Seri Anwar meminta maaf bukan kepada saya tetapi kepada angkatan tentera yang mengundi awal kerana menuduh mereka menerima wang dan sebagainya,” katanya dalam sidang akhbar pada program ramah mesra bersama penduduk Kampung Bongkok di Bilik Gerakan Kampung Bongkok di sini hari ini.
Terdahulu, Anwar dalam satu program PH di Kuala Nerus Terengganu mendakwa anggota tentera di Kem Tentera Rejimen Ke-34 Artileri Diraja mula mengundi hari ini dan mendapat bayaran RM300.
Menurut Ismail Sabri tuduhan yang dibuat Anwar itu mencemarkan imej anggota tentera bukan sahaja di Bera tetapi di seluruh negara.

Dalam pada itu beliau berkata, sepatutnya Anwar harus faham bahawa anggota tentera boleh mengundi pos seperti polis yang bertugas dan media.
Katanya, bukan sahaja anggota tentera di Bera mendapat keistimewaan undi pos tetapi semua yang bertugas di seluruh negara sepertimana ditetapkan dalam Akta Pilihan Raya. – KOSMO! ONLINE


Anak tikus jatuh atas meja makan ketika pelanggan menjamu selera
Oleh KOSMO!

11 November 2022, 6:30 pm
JAKARTA – Sebuah klip video tular di media sosial Indonesia memaparkan seekor anak tikus yang baru saja dilahirkan, terjatuh di atas meja makan ketika beberapa pelanggan sedang menjamu selera di sebuah restoran, lapor laman berita Suara.com.
Video itu dimuat naik dalam akaun Instagram @benrame26.
Rakaman memaparkan situasi di sebuah restoran yang dibina berkonsepkan seni bina kayu yang kukuh.
Pelanggan tersebut pada awalnya dilihat sedang menikmati makanan yang dipesan.
Dia dan beberapa pelanggan lain terkejut apabila mendapati sesuatu terjatuh dari bumbung restoran ke atas beg yang diletakkan di atas meja makan. Setelah diperiksa, ia adalah seekor anak tikus yang masih merah.
“Semasa makan, seekor anak tikus terjatuh dari bumbung. Nasib baik tidak masuk pinggan. Ia masih bergerak, kesian. Kalau masuk dalam sup mesti terus masak,” demikian kapsyen pada video berkenaan.

Video itu mendapat perhatian netizen di ruangan komen.
“Jagalah dulu, mungkin sudah besar jadi haiwan peliharaan,” kata seorang netizen.
“Nasib baik atas beg, bukan dalam makanan,” kata netizen lain. – Agensi


Kerajaan bela dan beri perhatian kepada Orang Asli – PM
Oleh SALEHUDIN MAT RASAD

11 November 2022, 6:36 pm
BERA – Perdana Menteri, Datuk Seri Ismail Sabri Yaakob berkata, kerajaan akan terus membela masyarakat Orang Asli apabila memperuntukkan RM305 juta dalam Bajet 2023 merangkumi program bantuan sosial, peningkatan taraf hidup serta Pembangunan Bersepadu Perkampungan Orang Asli.
Beliau berkata, jumlah diperuntukkan itu berbeza dengan bajet kerajaan Pakatan Harapan (PH) yang hanya RM100 juta untuk Orang Asli ketika mereka memerintah.
Beliau berkata, kerajaan juga akan melaksanakan Projek Tanam Semula Ladang Orang Asli merangkumi kerja-kerja penanaman semula getah dan kelapa sawit yang akan memanfaatkan lebih 2,100 orang asli antaranya di Kemaman Terengganu, Bera Pahang, dan Gua Musang Kelantan.
“Kerajaan juga akan mempergiat Program Pembangunan Usahawan Orang Asli bagi menyediakan bantuan peralatan perniagaan dan bimbingan keusahawanan kepada 550 orang asli.
“Yayasan di bawah syarikat berkaitan kerajaan (GLC) akan juga menaja sekurang-kurangnya 10 orang anak orang asli untuk menyambung pelajaran di luar negara,” katanya dalam sidang akhbar pada program ramah mesra bersama penduduk Kampung Bongkok di Bilik Gerakan Kampung Bongkok di sini hari ini.
Ismail Sabri berkata, kerajaan juga akan mewujudkan tadika di perkampungan Orang Asli dan sekolah rendah berdekatan penempatan mereka sehingga isu keciciran sekolah rendah hampir tiada.

Tambah beliau, kerajaan menyediakan skim galakan pendidikan pelajar Orang Asli di sekolah dan institusi pengajian tinggi awam (IPTA).
Perdana Menteri mengumumkan pelajar Orang Asli yang melanjutkan pengajian ke peringkat ijazah pertama akan menerima kadar bantuan dari RM 9,560 hingga RM11,200 setahun.
“Manakala di peringkat diploma kadar bantuan ialah RM8,160 hingga RM8,360 setahun bagi peringkat sijil dan pra-diploma pula pelajar menerima RM3,500; matrikulasi dan asasi pula RM3,000 setahun juga bantuan keperluan asas ke maktab perguruan RM390 setahun.
“Bagi pendidikan pelajar sekolah kerajaan memperuntukkan tambang pengangkutan, wang saku pelajar sekolah menengah, bekalan catuan makanan pagi untuk murid di pedalaman, keperluan penjagaan diri di asrama dan yuran bagi pelajar tak menerima bantuan Kumpulan Wang Amanah Pelajar Miskin (KWAPM) serta pakaian seragam sekolah untuk murid darjah 1 dan pelajar tingkatan 1,” katanya.
Dalam perkembangan lain, beliau berkata, sebanyak 216 tanah orang asli sudah diwartakan setakat ini, 427 lagi dalam permohonan dan 117 lagi belum mengemukakan permohonan.
“Kerajaan juga memberi bantuan berupa peralatan, bahan input pertanian kepada golongan miskin/miskin tegar Orang Asli menerusi Program Peningkatan Pendapatan kepada golongan Miskin Tegar bagi membolehkan mereka meningkatkan pendapatan.
“Projek Tanam Semula Komersial (TSK) bagi membangunkan tanah masyarakat Orang Asli dengan tanaman kelapa sawit dan getah secara komersial serta memberi pulangan hasil kepada peserta-peserta projek,” katanya. – KOSMO! ONLINE


Bomba pujuk lelaki atas bumbung rumah teres
Oleh AZMI NORDIN

11 November 2022, 5:54 pm
AMPANG – Cubaan seorang lelaki membunuh diri akhirnya gagal selepas dipujuk anggota bomba dalam kejadian di Jalan Maju 1/9, Taman Lembah Maju, di sini, hari ini.
Komander Operasi, Mohd. Firdaus Hidayat Wahab berkata, pihaknya menerima panggilan pada pukul 1.17 tengah hari berhubung kejadian itu dan tiba di lokasi empat minit kemudian.
Seramai tujuh anggota dan tujuh jentera dari Balai Bomba Penyelamat (BBP) Pandan Indah digerakkan bagi menyelamatkan mangsa.
“Setibanya anggota di lokasi, mangsa dilihat sudah berada atas bumbung rumahnya jenis rumah teres dua tingkat.
“Anggota bomba berjaya memujuk dan menenangkan mangsa lelaki tempatan berusia 25 tahun itu daripada cubaan membunuh diri” katanya dalam kenyataan hari ini.
Mangsa kemudiannya diserahkan kepada Polis Diraja Malaysia (PDRM) untuk tindakan seterusnya. -KOSMO! ONLINE


BN isytihar harta lepas dilantik dalam kerajaan – KJ | 15 MINIT MMTV 11 November 2022
Oleh KOSMO!

11 November 2022, 6:48 pm


Menangi Toyota Cross sempena Minggu Saham Amanah
Oleh MARLIA ZAKARIA

11 November 2022, 5:47 pm
KUALA LUMPUR – Permodalan Nasional Berhad (PNB) menyasarkan lebih 150,000 pengunjung sempena Minggu Saham Amanah Malaysia 2022 (MSAM 2022) yang akan diadakan pada 24 hingga 30 November ini.
Program tersebut akan diadakan di kawasan lapang Pantai Batu 1, Port Dickson, selepas dua tahun berlangsung secara digital.
Presiden dan Ketua Eksekutif Kumpulan PNB, Ahmad Zulqarnain Onn berkata, MSAM kembali dengan mengekalkan tumpuan kepada pendidikan pelaburan yang disampaikan secara interaktif dan infotainment.
“Ia bertujuan mendidik dan memperkasakan rakyat Malaysia dengan ilmu tentang pelaburan dan perancangan kewangan.
“Selain itu pelbagai aktiviti berteraskan pendidikan pelaburan bersepadu yang interaktif, menghiburkan dan menarik untuk rakyat Malaysia dari semua peringkat umur turut disediakan,” katanya.
Dengan tema Melestarikan Pelaburan Ke Arah Masa Hadapan Mampan, MSAM 2022 kali ini membawa selari dengan aspirasi PNB menyokong penciptaan nilai mampan jangka panjang sejak mula penubuhannya.

“Program dan tema ini mencerminkan mandat yang diberikan kepada PNB untuk meningkatkan kekayaan bumiputera dan seluruh rakyat Malaysia,” katanya.
Beliau berkata demikian selepas berucap di majlis khas, Jalinan Rakan Korporat MSAM 2022, bagi memperkenalkan 11 syarikat Kumpulan PNB yang bertindak sebagai Rakan Korporat MSAM 2022.
Pelbagai hadiah menarik bernilai lebih RM1 juta telah disediakan untuk pengunjung.
Antara hadiah utama yang disediakan adalah sebuah kereta elektrik Hyundai Kona Electric Lite bernilai lebih RM156,000, sebuah kereta elektrik Toyota Corolla Cross Hybrid Electric bernilai hampir RM140,000 dan sebuah Perodua Alza 1.5 AV berharga RM75,500.
Selain itu sebuah motosikal Yamaha MT-25 berharga RM21,500 dan enam buah motosikal Yamaha 135 LC FI serta pelbagai hadiah menarik termasuk barangan elektrik turut disediakan. – KOSMO! ONLINE


Ganjaran menanti Malaysian Tigers
Oleh MUHAMMAD ZUHAILY BADLISHAH

11 November 2022, 6:17 pm
KUALA LUMPUR – Skuad hoki lelaki negara bakal mendapat ‘durian runtuh’ atas kejayaan menjuarai Piala Sultan Azlan Shah (PSAS) yang melabuhkan tirainya semalam.
Ia adalah gelaran PSAS yang pertama buat Malaysian Tigers dalam tempoh 39 tahun sejak kejohanan itu mula dianjurkan pada 1983 di Kuala Lumpur.
Presiden Konfederasi Hoki Malaysia (MHC), Datuk Seri Subahan Kamal menjelaskan, ganjaran sememangnya menanti para pemain, namun perkara itu perlu dibentangkan kepada barisan Lembaga Eksekutif terlebih dahulu.
“Ganjaran itu ada, hanya saya perlu lontarkan idea kepada barisan Lembaga Eksekutif. Saya tak boleh buat keputusan sendiri.
“Apabila semua jawatankuasa bersetuju, kita akan buat majlis untuk meraikan kemenangan mereka,” katanya pada sidang akhbar bersama Presiden Persekutuan Hoki Antarabangsa (FIH), Datuk Tayyab Ikram di Mont Kiara hari ini.
Malaysian Tigers yang berada di ranking ke-10 dunia, muncul juara edisi ke-29 selepas menewaskan Korea Selatan 3-2 pada aksi final di Stadium Hoki Azlan Shah, Ipoh, Perak itu.

Tiga gol skuad negara dijaringkan oleh Shello Silverius, Muhammad Razie Rahim dan Aminudin Mohd. Zain.
Selepas ini, skuad bimbingan Arul Selvaraj itu akan menghadapi Piala Negara-Negara FIH di Potchefstroom, Afrika Selatan dari 28 November hingga 4 Disember ini sebelum kempen Piala Dunia 2023 di India bermula pada 13 Januari tahun depan. – KOSMO! ONLINE


Fahrin Ahmad tak memilih watak, janji bagi impak
Oleh HANISAH SELAMAT

11 November 2022, 5:56 pm
PETALING JAYA – Pelakon Fahrin Ahmad sentiasa bersedia membawa watak pembantu atau muncul sebagai kameo asalkan impak lakonan meninggalkan kesan mendalam kepada penonton.
Katanya, memulakan kerjaya lakonan sejak 18 tahun lalu membuatkannya terus berusaha memberikan yang terbaik walaupun segelintir individu hanya melihat sesebuah tawaran sebagai peranan kecil.
“Besar atau kecil sesebuah karakter itu hakikatnya terletak di tangan pelakon iaitu cara bagaimana mahu menyerlahkan atau menjiwai watak tersebut.
“Bagi saya keberkesanan sesebuah naskhah dalam meninggalkan kesan terhadap audiens adalah menerusi gabungan keseluruhan watak dan perwatakan, jadi kesemua peranan saling berkait,” katanya.
Maka tegas Fahrin, setiap pelakon perlu memahami plot dan sub plot jalan cerita disusuli dengan permainan emosi setiap karakter.
“Tanpa adanya karakter dalam watak, penceritaan tetap takkan sempurna walaupun hanya melontarkan beberapa baris dialog.

“Saya memang tak kisah pun bawa watak pembantu. Ada tawaran yang datang tetapi semuanya bergantung dengan jadual memandangkan saya juga terbabit dalam program tanggungjawab sosial korporat (CSR). Mana-mana boleh selit, saya okey saja,” katanya kepada Kosmo! Online.
FAHRIN Ahmad mempromosikan kempen kesedaran e-waste sejak tahun lalu.
Dalam perkembangan terbaharu, pengacara berusia 43 tahun itu dipilih sebagai jurucakap Karnival Jom E-Waste bagi mempromosikan kepentingan pengumpulan buangan peralatan elektrik dan elektronik dalam kalangan masyarakat.
Fahrin memaklumkan, dia sudah menyertai kempen kesedaran anjuran Kementerian Alam Sekitar dan Air tersebut sejak tahun lalu bersama pelakon dan pelawak Bell Ngasri.
Sebelum ini, Fahrin mengakui tidak begitu peduli mengenai e-waste atau jumlah kutipan sisa elektronik sebelum terbabit sendiri dengan kempen berkenaan sejak tahun lalu.
“Sebenarnya banyak yang saya pelajari mengenai e-waste. Barangan elektronik dan elektrik seperti telefon bimbit serta televisyen yang rosak tidak boleh dibuang sesuka hati kerana memberi kesan yang tidak baik kepada alam sekitar.
“Selain memberi kesedaran kepada orang ramai menerusi laman sosial, rakan selebriti juga ramai yang berminat berkongsi info mengenai kepentingan e-waste,” katanya. – KOSMO! ONLINE